Zastavili pátranie po stratenej lodi v Atlantiku, dvadsaťdva námorníkov nenašli

Po juhokórejskej lodi Stellar Daisy pátrali 40 dní.

MONTEVIDEO. Námorníci z viacerých krajín ukončili po štyridsiatich dňoch bezúspešné pátranie po juhokórejskej nákladnej lodi, ktorá zmizla v južnej časti Atlantického oceánu, pričom sa podarilo nájsť len dvoch z 24 členov posádky. Loď Stellar Daisy vyslala 31. marca núdzový signál, keď sa nachádzala približne 2-tisíc námorných míľ (3700 kilometrov) východne od uruguajského Montevidea. Danú oblasť s rozlohou 283-tisíc štvorcových kilometrov následne prehľadávalo 28 plavidiel z Uruguaja, Argentíny a Brazílie, informovali v stredu uruguajské námorné sily. Píše o tom agentúra DPA. Členovia posádky, ktorých zachránili z nafukovacieho člna, uviedli, že do nákladnej lode s dĺžkou 322 metrov začala náhle vnikať voda a kapitán nariadil evakuáciu. Ďalšie štyri záchranné člny sa však našli na mori prázdne. Loď Stellar Daisy sa plavila s nákladom nerastov z Brazílie do Číny. Posádku tvorilo osem Juhokórejčanov a 16 Filipíncov.


Priemerné domácnosti zaplatia za elektrinu viac, tvrdí Matovič

Líder OĽaNO upozorňuje, že ľudia zaplatia za elektrinu za rok o 45 eur viac.

BRATISLAVA. Opozičné hnutie OĽaNO upozornilo na fakt, že po stredajšom schválení nových cenových rozhodnutí pre distribučné spoločnosti, zaplatia domácnosti na strednom Slovensku v bytových a v rodinných domoch bez trojfázových ističov za elektrinu viac. „Pre domácnosti na strednom Slovensku, ktoré používajú elektrinu na bežnú činnosť, po novom vzrastie trojnásobne, z 7,7 na 21 eur za megawatthodinu, tarifa za distribúciu elektriny vrátane prenosu elektriny,“ povedal na piatkovej tlačovej besede líder OĽaNO Igor Matovič. Priemerná domácnosť na strednom Slovensku tak podľa neho zaplatí za elektrinu za rok o 45 eur viac. „Ako je možné, že Robert Fico v priamom prenose roztrhá faktúry a nakoniec všetky domácnosti v bytoch a všetky domácnosti v rodinných domoch, ktoré nemajú trojfázový prúd, zaplatia viac,“ dodal Matovič, ktorý vyzval všetkých predsedov koaličných strán, aby odvolali predsedu regulačného úradu a svojich nominantov v predstavenstvách a dozorných radách distribučných spoločností. Úrad pre reguláciu sieťových odvetví (ÚRSO) však Matovičove vyhlásenia odmieta. Vo svojej reakcii tvrdí, že poslanec občanov hrubo zavádzal, keďže v skutočnosti odberateľom SSE-D napríklad v bytoch s rozlohou 50 metrov štvorcových klesnú náklady o vyše 15 % a v bytoch s rozlohou 70 metrov štvorcových o viac ako 14 %. Úrad zároveň dodáva, že nedovoľuje nárast povolených výnosov z regulovaných činností jednotlivým prevádzkovateľom distribučných sústav. Regulátor zároveň apeluje na občanov, aby sa podrobne zaujímali o to za čo, komu a v akej výške platia a ako môžu svoje náklady za energie ešte znížiť. „Úrad bude verejnosť o ďalšom vývoji nákladov na energie, ktoré reálne platia podľa rozhodnutí úradu, v priebehu roka priebežne informovať,“ píše sa vo vyhlásení ÚRSO.


Putin chce zjednodušiť získanie občianstva všetkým Ukrajincom

O zmene hovoril Putin na fóre v Pekingu.

PEKING. Ruský prezident Vladimir Putin v sobotu oznámil, že Moskva uvažuje nad zjednodušením postupu pri získaní ruského občianstva pre všetkých Ukrajincov, informovala agentúra AFP. Rusko sa minulý týždeň rozhodlo udeliť ruské pasy obyvateľom východoukrajinských povstaleckých oblastí v zrýchlenom procese, čo podľa AFP spôsobilo v Kyjeve pobúrenie. "Uvažujeme pri udeľovaní občianstva o zjednodušenom procese pre všetkých občanov Ukrajiny, nielen pre obyvateľov Doneckej ľudovej republiky (DĽR) a Luhanskej ľudovej republike (LĽR)," povedal Putin na tlačovej konferencii v Pekingu. Spomenul pritom separatistické oblasti na východe Ukrajiny, v ktorých vládnu povstalci podporovaní Moskvou. Ruský prezident na tlačovej konferencii takisto oznámil, že Rusko nezvýši produkciu ropy bezprostredne po tom, ako USA 2. mája zrušia výnimku v zákaze dovozu iránskej ropy. Cieľom zrušenia výnimky je znížiť vývoz iránskej ropy na nulu. Rusko je podľa Putina v oblasti dodávok ropy pripravené vyhovieť požiadavkám všetkých svojich partnerov na celom svete. Washington v novembri 2018 udelil výnimku ôsmim krajinám vrátane Číny, Turecka a Južnej Kórey. Prezident Putin sa v Pekingu zúčastňuje na fóre o čínskej iniciatíve tzv. Novej hodvábnej cesty.


Najväčšie SUV od BMW bude konkurovať Range Roveru

MNÍCHOV. Automobilka BMW v 90. rokoch vlastnila značku Land Rover, vrámci ktorej usilovne budovala imidž luxusných SUV pod názvom Range Rover. Potom však predajom britskej značky prišla o veľké SUV. Teraz už vo vlastnej réžii predstavuje konkurenta pre Range Rover. Je ním koncept sedemmiestneho SUV X7 iPerformance, ktorý je predobrazom sériovej výroby najväčšieho BMW v histórii. Ako už názov napovedá, luxusné SUV je s podvozkom príbuzné s BMW radu 7. S rozmermi auta narástli aj typické ľadvinky na prednej maske. Svetlá sa naopak zúžili do úzkych štrbín. Ich vodorovnému umiestneniu kontrastujú zvislé otvory pre prívod vzduchu v nárazníku. Podobný dizajnový prvok sa opakuje aj na zadnej časti auta. Koncept X7 má zatiaľ futuristické kľučky, presklenú strechu aj spätné zrkadlá, ale zároveň sa už veľké zmeny oproti sériovej výrobe neudejú. Minimalizmus s čistými líniami sa prenáša aj do interiéru. Ako je už pri BMW zvykom, prístrojová doska je navrhnutá okolo vodiča s mierne pootočeným stredovým panelom. Koncept X7 ponúka hneď štyri obrazovky. Dve vpredu a dve pre posádku v druhom rade. Pocit moderného luxusu dotvára svetlá koža a leštený hliníkový obklad skombinovaný s tmavým drevom. O dostatok prirodzeného svetla sa postarala celosklenená strecha so zabudovanými LED pre dotvorenie nočnej atmosféry. Podsvietenie interiéru svoju farbu a intenzitu prispôsobuje podľa intenzity komunikácie posádky. Označenie iPerformance v názve nového konceptu napovedá, že pod kapotou je plug-in hybrid Twin Power s benzínovým turbom, ktoré je skombinované s elektromotorom. Veľké SUV by si s ním malo úplne vystačiť v metskej premávke. Sériové X7 príde budúci rok a bude určené klientom, ktorí hľadajú alternatívu k limuzíne. Doplní tak portfólio luxusných BMW, do ktorého patrí rad 7, i8 a pridá sa ešte rad 8. Koncept bude mať premiéru na blížiacom sa frankfurtskom autosalóne. S odhadovanou cenou od 76-tisíc eur sa X7 zaradí nad Land Rover Discovery či Mercedes GLS.


TECH_FMNASA pošle misiu tam, kde žiadna vesmírna sonda ešte nebola

Kozmická misia k našej hviezde prinesie niekoľko historických prvenstiev.

Ešte nikdy žiadna vesmírna misia NASA nedostala meno po žijúcom vedcovi. Ešte žiadna nebola tak blízku k nášmu Slnku. A ešte žiadnej sa nepodarilo rozlúštiť záhadu slnečnej koróny. Budúcoročná cesta k našej najbližšej hviezde prinesie hneď niekoľko prvenstiev. Čo bude Parker Solar Probe robiť? Akú extrémnu teplotu bude vesmírne zariadenie zažívať? A kedy odštartuje? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Vedci odhalili manipulácie Volkswagenu, z vyrovnania však nedostali ani cent

Volkswagen pritom súhlasil s mimosúdnym vyrovnaním 15,3 miliardy amerických dolárov.

MORGANTOWN/WASHINGTON. Boli to práve testy výskumníkov z ekologickej organizácie International Council on Clean Transportation (ICCT) a West Virginia University (WVU), ktoré priniesli prvé náznaky o emisných podvodoch Volkswagenu a odštartovali rozsiahle vyšetrovanie. No kým úrady a spotrebitelia z ich odhalení profitujú, výskumníci nedostali ani cent. "Finančne nemáme nič z odhalenia škandálu," povedal Peter Mock z ICCT pre agentúru DPA. Daniel Carder, ktorý viedol previerky na univerzite, hovorí dokonca o bezsenných nociach. Vzhľadom na nízky rozpočet nevie, ako má zaplatiť svojich kolegov. Za testy dostal od ICCT v roku 2013 iba 70.000 USD (62.200,11 eura). VW pritom súhlasil s mimosúdnym vyrovnaním 15,3 miliardy USD, z čoho 4,7 miliardy USD majú dostať ekologické fondy. "Moji americkí kolegovia zisťovali, či existuje možnosť získať aspo�? menšiu časť týchto pe�?azí, aby sme mohli financovať ďalšie testy," hovorí Mock. "Doteraz však v tomto smere neprišli žiadne signály a bol by som prekvapený, ak by sme naozaj nejaké peniaze dostali." Výskumníci sa aférou do určite miery preslávili, napríklad, Carder bol časopisom Time zaradený do tohtoročného zoznamu najvplyvnejších ľudí sveta. Inak sa toho veľa nezmenilo. Sláva totiž neznamená, že úrady im budú načúvať viac než v minulosti. "Spolkový úrad dopravy ani nemecké ministerstvo dopravy nemajú záujem o rokovania s ICCT, hoci určite by bolo zaujímavé vymeniť si informácie o metódach merania či ich výsledkoch."


Spojené štáty vyjadrili ľútosť nad obeťami incidentu v Sýrii

Pri nálete na základňu neďaleko mesta Dajr az-Zaur prišlo o život 62 sýrskych vojakov.

WASHINGTON. Nemenovaný vysokopostavený predstaviteľ americkej administratívy v noci na nedeľu vyjadril ľútosť v súvislosti s obeťami, ku ktorým došlo v dôsledku náletu medzinárodnej koalície na pozície sýrskej vládnej armády pri meste Dajr az-Zaur. V noci na nedeľu o tom informovala agentúra AP. Agentúra Reuters predtým citovala nemenovaný zdroj amerického Pentagónu, ktorý uviedol, že USA sú si "takmer isté", že lietadlá koalície pod ich velením zasadili úder zo vzduchu práve sýrskej armáde. Podľa tohto zdroja k náletu pritom došlo v oblasti, ktorá bola niekoľko dní sledovaná. Pri útoku boli použité údaje americkej rozviedky, získané ako výsledok pátrania po potenciálnych cieľoch. Toto pátranie trvalo niekoľko dní. Podľa správ amerických médií nálet sa uskutočnil s tým, že zasiahnuté majú byť tankové pozície džihádistickej organizácie Islamský štát (IS/Dáiš). USA ešte uviedli, že koalícia o útoku v oblasti Dajr az-Zaur Rusko vopred informovala. Moskva však po útoku deklarovala, že nálet s obeťami z radov sýrskych vládnych vojakov je dôkazom toho, že Washington tvrdohlavo odmieta koordinovať útoky s Ruskom. Samotný nálet trval asi pol hodiny a podľa centrálneho velenia americkej armády bol zastavený okamžite po tom, ako ruská strana upozornila, že na zemi nie sú ozbrojenci Dáišu, ale sýrski vládni vojaci. Podľa sýrskych vojenských zdrojov pri nálete na základňu neďaleko mesta Dajr az-Zaur prišlo o život 62 sýrskych vojakov a ďalších vyše 100 ľudí bolo zranených. V súvislosti s incidentom sa z iniciatívy Ruska v New Yorku uskutoční mimoriadne zasadnutie Bezpečnostnej rady OSN, ktorá bude rokoavť za zavretými dverami. Hovorkyňa ruského ministerstva zahraničných vecí Marija Zacharovová vyhlásila, že nálet poslúžil záujmom Dáišu a ohrozuje aj prímerie v Sýrii, na ktorom sa 9. septembra dohodli Rusko a USA. Zacharovová uviedla, že nálety amerického letectva na sýrsku armádu umožňujú dospieť k záveru, že Biely dom bráni IS. "Ak je to tak, možno práve preto americká strana odmieta dať súhlas na zverejnenie rusko-amerických dohôd týkajúcich sa Sýrie". Hovorkyňa zdôraznila, že Rusko žiada od Washingtonu "úplné a podrobné vysvetlenie - či to bola zámerná politika na podporu Dáišu alebo či došlo omylu". Ruské ministerstvo obrany v sobotu večer informovalo, že práve nálet spojeneckých lietadiel v oblasti Dajr az-Zaur pomohol jednotkám Dáišu v ich postupe. Neskôr sa však objavila informácia, že sýrske vládne jednotky dobyli stratené pozície späť.


McIlroy vyhral The Championship, získal najväčšiu odmenu v histórii športu

Konečné poradie (po 4. kole) ATLANTA. Severoírsky golfista Rory McIlroy vyhral druhýkrát v kariére záverečný turnaj sezóny Tour Championship v Atlante a ovládol aj celkové poradie FedEx Cupu. Vďaka sedemnástemu titulu na okruhu PGA Tour si pripísal najväčšiu športovú odmenu v dejinách - 15 miliónov dolárov. McIlroy zaostával pred záverečným kolom o jeden úder za lídrom svetového rebríčka Američanom Brooksom Koepkoom. Na ihrisku East Lake však zvládol záverečných osemnásť jamiek na jednotku a napokon triumfoval s celkovým skóre 267/-18. Druhý skončil o štyri rany späť Xander Schauffele, Koepka napokon klesol na tretie miesto, na ktorom skončil spoločne s Justinom Thomasom. "Ísť finále proti Brooksovi, prvému hráčovi sveta a vyhrať, okrem toho získať FedEx Cup, to je naozaj úchvatné. Som na seba hrdý," citovala agentúra AP 30-ročného McIlroya, ktorý vyhral už tretí turnaj sezóny v rámci PGA Tour. Pohár za FedEx Cup mu patrí rovnako ako v roku 2016. Štvornásobný víťaz major turnajov si tak napravil chuť po vlaňajšom trpkom konci, keď rovnako bojoval o titul, ale záverečný deň nezvládol a prepustil triumf Tigerovi Woodsovi. Vo svetovom rebríčku poskočil z tretieho na druhé miesto. V Atlante chýbal slovenský reprezentant Rory Sabbatini, ktorý účinkoval na druhom play off turnaji, ale miestenka na záverečné podujatie ročníka mu tesne unikla. Vo fedexcupovom poradí obsadil konečnú 36. priečku.


V divadlách sa uskutočnila Divadelná kvapka krvi

Na Slovensku je registrovaných okolo 320.000 darcov krvi, približne 114.000 pravidelných.

BRATISLAVA. V slovenských divadlách v pondelok tiekla krv. Slovenský červený kríž (SČK) odštartoval šiesty ročník Divadelnej kvapky krvi. Cieľom kampane je zvýšiť povedomie o darcovstve krvi. "Tento týždeň si pripomíname aj Svetový deň darcov krvi. Pri tejto príležitosti chceme tento deň osláviť," uviedla pre TASR generálna sekretárka SČK Zuzana Rosiarová. "Na Slovensku je registrovaných okolo 320.000 darcov krvi, z toho je približne 114.000 pravidelných," spresnila Rosiarová s tým, že by bolo lepšie, keby ich bolo viac.   Zdôraznila tiež, že práve počas letných mesiacov darcovia krvi chýbajú, pretože sú zväčša odcestovaní na dovolenkách. Ako priblížila, počas pondelka darovalo v Mestskom divadle Pavla Országha Hviezdoslava v Bratislave krv približne 40 ľudí, zatiaľ čo v Štátnej opere v Banskej Bystrici tak urobilo 30 darcov. Na Slovensku je najbežnejšia krvná skupina typu A, potom 0, B a nakoniec AB. Darcovia krvi pomôžu pacientom s leukémiou, chorobami krvi, nádorovými ochoreniami či tým, ktorí čakajú na operáciu. Krv je dôležitá aj v prípade novorodencov, ktorí trpia hemolytickou chorobou. Spôsob, ako nahradiť krv, zatiaľ neexistuje. Jediná možnosť, ako pomôcť človeku, ktorý krv potrebuje, je prijať ju od darcu krvi. Vďaka jedinému odberu môžu lekári zachrániť až štyroch ľudí. Darovať krv môže každý zdravý človek od 18 rokov. Pred samotným odberom, ktorý trvá približne 10 minút, darca vyplní podrobný dotazník. Prítomný lekár na základe odpovedí, vstupného vyšetrenia a prípadných ďalších otázok vyhodnotí zdravotný stav darcu. Následne rozhodne, či darca môže darovať krv. "Darovanie krvi sa v ostatnej dobe stáva skôr darom a výsadou. Často nás lekár nepustí darovať krv pre drobnosť, na ktorú sme nemysleli. Ošetrenie u zubára, nové tetovanie, či návšteva susednej krajiny - to všetko môže naše darovanie oddialiť. No netreba sa vzdať a treba prísť znova. Krv je vždy potrebná," uzatvorila generálna sekretárka SČK. Divadelná kvapka krvi funguje od roku 2014. Realizovať sa počas nasledujúcich dní bude v Jókaiho divadle v Komárne (11. 6.), v Slovenskom komornom divadle v Martine a Mestskom divadle v Žiline (13. 6.), v Divadle Andreja Bagara v Nitre, v Divadle Jonáša Záborského v Prešove a v Mestskom divadle v Levoči (14. 6.). Projekt sa realizuje v spolupráci so spoločnosťou Kaufland. Podporujú ho aj viaceré slovenské osobnosti, medzi nimi napríklad Katarína Brychtová, Aneta Parišková či Branislav Bystriansky.


Číňan Jü Wang šokoval majstra sveta, Baršim skončil až druhý

Muži:  BANSKÁ BYSTRICA. Prekvapujúcim víťazom súťaže mužov na 24. ročníku medzinárodného výškarského mítingu Banskobystrická latka sa stal Číňan Jü Wang v absolútnom osobnom rekorde 231 cm, keď na pokusy zdolal hlavného favorita, majstra sveta z Londýna 2017 Mutaza Baršima. Pre lídra svetových tabuliek sa na Štiavničkách skončila aj víťazná séria, ktorú ťahal od septembra 2016. Baršim doplatil na to, že na 225 cm mal jednu opravu. Dvadsaťšesťročný Jü Wang doposiaľ nikdy nebol vo finále na významnom podujatí, jeho životný úspech je bronz na Svetovej univerziáde 2013. Číňan začal banskobystrické preteky na 215 cm a všetky postupné výšky až do víťazných 231 cm prekonal na prvý pokus. „Pred pretekmi som si ani len nedokázal predstaviť, že môžem vyhrať. Skákalo sa mi však skvelo, sektor bol výborný a takisto aj diváci,“ rozplýval sa Jü Wang. Tretí za favorizovaným Baršimom skončil na Štiavničkách v piatom štarte na BBL exmajster sveta Donald Thomas z Bahám, ktorý tiež dosiahol 231 cm. Obaja slovenskí výškari, ktorým sa v Banskej Bystrici v minulosti darilo a na „latke“ si utvorili absolútne osobné maximá, tentoraz stroskotali na 225 cm. Matúša Bubeníka (ŠK Dukla o. z. Banská Bystrica) klasifikovali na 10. mieste s 220 cm (na prvý pokus), čo bolo po hustopečských 230 cm v závere januára výrazne menej, než očakával. „Nie som spokojný s výkonom, ani jeden skok mi nevyšiel tak, ako som si predstavoval. Čakal som na skok, ktorým by som sa chytil a dostal sa do súťaže, ale – neprišiel. Neviem presne, v čom bola chyba,“ smútil Matúš Bubeník, ktorý na BBL štartoval šiestykrát. „Formu mám dobrú, no možno som bol trochu prehecovaný. Chýbalo mi aj trochu šťastia, v druhom pokuse na 225 cm spadla latka veľmi tesne. To najlepšie som si nechával na neskôr. Žiaľ, k tomu som sa už potom nedostal. Najbližšie skáčem o týždeň v španielskom Sabadelli. Nepoznám halu a zatiaľ ani súperov, ale pokúsim sa skočiť čo najviac.“ Košičan Lukáš Beer (AC Stavbár Nitra) bol vo svojom siedmom štarte na BBL spokojnejší, keďže v tretích pretekoch v roku o centimetrík posunul sezónne maximum na 220 cm, ktoré prekonal na druhý pokus a stačilo to v 15-člennej konkurencii na 13. miesto. „Hoci som sa zlepšil, nie som so sebou spokojný. Mám natrénované približne rovnako ako vlani, keď som si utvoril osobný rekord, ale technicky sa mi zatiaľ veľmi nedarí, mám rozhádzaný aj rozbeh. Chcel by som do konca halovej sezóny ešte posunúť svoje maximum čo najviac,“ vravel po súťaži zverenec Martina Bercela. Ženy:


Na letisku v Hamburgu ľudia opäť cítili neznámy plyn

HAMBURG. Iba deň po nedeľňajšej evakuácii časti medzinárodného letiska v severonemeckom Hamburgu zapríčinenej únikom neidentifikovaného plynu, došlo v pondelok v rovnakej časti vzdušného prístavu opäť k problémom. Viacerí zamestnanci istej bezpečnostnej firmy sa sťažovali na nevoľnosť a ohlásili práceneschopnosť, informovala hovorkyňa letiska. Hasiči následne skontrolovali situáciu, avšak uskutočnené merania v oblasti bezpečnostnej kontroly pasažierov nepreukázali prítomnosť škodlivín v ovzduší. Incident, ktorý narušil plynulosť kontroly cestujúcich, pocítilo na vlastnej koži štrnásť ľudí, jednu z týchto osôb previezli do nemocnice. Polícia pokračuje vo vyšetrovaní nedeľňajších udalostí na letisku, keď sa spomínaný nekonkretizovaný plyn rozšíril zrejme do klimatizačného zariadenia v budove letiska. V dôsledku toho sa desiatky ľudí sťažovali na pálenie očí a dráždivý suchý kašeľ. Doterajšie poznatky vyšetrovateľov priniesli poznatok, že jednému z cestujúcich odobrali štipľavý sprej, avšak nevedno, či a ako z balenia mohol unikať dráždivý plyn, na to by malo poskytnúť odpoveď ďalšie objasňovanie kauzy, keďže ide o podozrenie z nedbalostného trestného činu nebezpečného ublíženia na zdraví.


Minimálne sociálne odvody platí čoraz viac živnostníkov

Najnižšie možné poistné platia štyria z piatich podnikateľov.

BRATISLAVA. Počet živnostníkov a ostatných samostatne zárobkovo činných osôb (SZČO), ktoré platia do Sociálnej poisťovne minimálne odvody, stúpa. Za prvé dva mesiace tohto roka platilo minimálne sociálne odvody 155 tisíc SZČO z celkového počtu 192,5 tisíca povinne poistených SZČO. Najnižšie možné poistné na dôchodkové a nemocenské poistenie tak platia štyria z piatich podnikateľov. "Podiel živnostníkov a ostatných SZČO, ktoré platia minimálne poistné, oproti predchádzajúcim dvom rokom vzrástol," informoval hovorca Sociálnej poisťovne Peter Višváder.Vlani totiž priemerný počet SZČO platiacich povinné odvody z minimálneho vymeriavacieho základu dosiahol 141,5 tisíca, čo predstavovalo 75,15 percenta všetkých platiacich SZČO. "O nárast podielu takto platiacich SZČO ide aj v porovnaní s rokom 2017, kedy ich bolo 133 852, čo predstavovalo 71,95 percenta všetkých platiacich SZČO," dodal hovorca poisťovne. Nárast počtu SZČO platiacich minimálne odvody súvisí aj s výrazným zvýšením paušálnych výdavkov od roku 2017, ktoré sa na platení sociálnych odvodov prejavilo od druhého polroka minulého roka. Výška sociálnych odvodov pre podnikateľov sa totiž nanovo stanovuje podľa základu dane SZČO za predošlý rok vždy k 1. júlu daného roka, resp. 1. októbru daného roka pri odloženom daňovom priznaní.Paušálne výdavky pre SZČO pritom od roku 2017 stúpli z pôvodných 40 na 60 percent z príjmov a maximálna suma paušálnych výdavkov sa zvýšila z 5 040 eur na 20-tisíc eur. Vyššie paušálne výdavky znamenajú nižší základ dane a z toho vypočítaný nižší vymeriavací základ na platenie odvodov. Medzi platiteľov minimálnych sociálnych odvodov sa tak vďaka vyšším paušálnym výdavkom dostali aj tie SZČO, ktorých mesačné platby do Sociálnej poisťovne boli pôvodne na vyššej ako minimálnej sume.


Časti ostrovov, kde USA testovali zbrane, sú rádioaktívnejšie než Černobyľ

BRATISLAVA. Od testov jadrových zbraní na Marshallových ostrovoch v Tichom oceáne uplynulo viac ako šesťdesiat rokov. Niektoré časti ostrovov sú stále nebezpečné pre človeka. Aj dnes sú rádioaktívnejšie než Černobyľ či Fukušima, kde došlo k jadrovým haváriám. V trojici štúdií americkí vedci analyzovali vzorky pôdy, ovocia aj oceánskych usadenín a merali hodnoty žiarenia na Marshallových ostrovoch. Sériu štúdií zverejnili v časopise PNAS (1, 2, 3). Po konci druhej svetovej vojny začali Spojené štáty americké testovať svoj jadrový arzenál. Na testy si vybrali Marshallove ostrovy, ktoré sa rozprestierajú pri rovníku severovýchodne od Austrálie. Súostrovie tvoria atoly - siete koralových ostrovov. Na dvoch z nich, atoloch Bikini a Enewetak, prebehlo medzi rokmi 1946 až 1958 takmer sedemdesiat testov nukleárnych zbraní. Spojené štáty vtedy vysídlili tamojších obyvateľov. Keď neskôr zistili, že rádioaktívny spad z testovania zasiahol aj dva neďaleké obývané atoly, vysídlili aj tie. V nových štúdiách vedci analyzovali vzorky pôdy, oceánskych usadenín a ovocia na niekoľkých ostrovoch, ktoré patria do štyroch vysídlených atolov. Úroveň rádioaktívneho žiarenia vo vzorkách nielenže zďaleka prevýšila očakávania, ale prekonala aj bezpečné hladiny pre človeka. Napríklad v pôde na atole Bikini vedci namerali 648 miliremov na rok. Rem je staršia jednotka dávkového ekvivalentu, ktorý opisuje účinok žiarenia na organizmus. Bezpečná dohodnutá dávka na ostrovoch je sto miliremov. Znamená to, že na ostrovy sa zatiaľ obyvatelia nemôžu bezpečne vrátiť. Namerané hodnoty boli vyššie než radiácia po haváriách v černobyľskej atómovej elektrárni v roku 1986 a v Atómovej elektrárni Fukušima 1 v roku 2011. Na základe výsledkov sme usúdili, že na bezpečný návrat obyvateľov na atoly bez rizika zo žiarenia bude potrebná dodatočná náprava prostredia," píšu vedci v tlačovej správe. Zatiaľ nie je jasné, kedy budú ostrovy bez radiácie, ani kedy bude možný bezpečný návrat. V súčasnosti žije väčšina obyvateľov Marshallových ostrovov hlavne na dvoch atoloch, Majuro a Kwajalein. DOI: 10.1073/pnas.1903421116 DOI: 10.1073/pnas.1903478116 DOI: 10.1073/pnas.1903481116


Opakovane napádanú Somálčanku ocenili Bielou vranou, spolu s ňou aj pracovníčku charity, blogera a učiteľku

Ocenení

Bloger

Ženy

Učiteľka

Stĺpček

Deviaty ročník ocenenia Biela vrana sa zameral na boj proti predsudkom.

BRATISLAVA. V parlamente dnes sedia poslanci vychvaľujúci Hitlera, hovoria o rómskych deťoch ako o dementoch a na ulici útočia na rodiny utečencov. Rada Bielej vrany sa tento rok rozhodla oceniť ľudí, ktorí proti týmto javom bojujú. Ocenenie Biela vrana udeľuje Aliancia Fair-play a organizácia Via Iuris ľuďom, ktorí vykonali spoločensky prínosné a odvážne občianske činy. Tento rok udelili Biele vrany za tri príbehy. Prvým je učiteľka a bývalá riaditeľka čisto rómskej základnej školy z Muránskej Dlhej Lúky Monika Podolinská. Počas svojej dlhoročnej práce sa zaslúžila o to, že deti z miestnej osady čoraz častejšie získavajú stredoškolský diplom, o čom ich rodičia ani nesnívali. Druhým je bloger Ján Benčík, ktorý systematicky monitoruje výroky extrémistov. Tretím je príbeh somálskej utečenkyne Khadry Abdile, ktorá na Slovensku čelí fyzickým útokom pre svoju vieru a pôvod. Ocenenie dostala aj pracovníčka charity Emília Trepáčová, ktorá jej pomáha a tiež sa preto stala obeťou útoku. „Biele vrany nám svojou odvahou odhaľovať extrémistov a svojím bojom proti segregácii a predsudkom ukazujú, aké dôležité je dnes pre zachovanie slobody a demokracie prekonávať našu individuálnu komfortnú zónu, prekážky a strach. Sú to odvážne osobnosti, ktoré nám všetkým idú príkladom,“ povedal riaditeľ Via Iuris Milan Šagát.   Biela vrana je ocenením spoločensky prínosného a odvážneho občianskeho činu.Laureátov vybrala Rada bielej vrany.Radu tvoria: filozof Fedor Blaščák, historik Ivan Kamenec, bývalý sudca Ústavného súdu SR a Európskeho súdneho dvoru Ján Klučka, kazateľ Cirkvi bratskej Daniel Pastirčák a predsedníčka Ligy za ľudské práva Zuzana Števulová. Súčasťou Rady sú aj zástupca Aliancie Fair-play a zástupca Via Iuris. Predchádzajúca rada Bielej vrany v júni rezignovala. Dôvodom bolo, že ocenila lekára Alana Suchánka, ktorý je teraz poslancom hnutia OĽaNO. Suchánek mal podľa premiéra Roberta Fica uprednostniť nákup CT v piešťanskej nemocnici, ktoré bolo o štvrť milióna eur drahšie ako druhá ponuka v súťaži.


Hlina odmietol diskusiu s Vašečkom, k situácii v KDH sa vyjadrovať nechce

Hlina je pripravený zrieknuť sa na čas verejne komentovať vnútrostranícky zápas v KDH.

BRATISLAVA.Vnútrostranícky zápas by sa mal primárne odohrávať na domácej pôde, pričom výborným miestom na vnútrostranícku diskusiu sú okresné snemy. Uvádza sa to vo vyhlásení predsedu Kresťanskodemokratického hnutia (KDH) Alojza Hlinu. "Od ohlásenia kandidatúry Richarda Vašečku na predsedu KDH do utorka 13. februára sa uskutočnilo šesť okresných snemov - v Komárne, Revúcej, Novom Meste nad Váhom, Považskej Bystrici, Banskej Bystrici a v Brezne. Zúčastnil som sa na všetkých, žiaľ, musím povedať, ani na jednom som nevidel iného kandidáta na predsedu KDH. Každý kandidát na predsedu má právo na okresnom sneme vystúpiť a predstaviť svoj program, svoju víziu," skonštatoval Hlina. Diskusia na okresných snemoch má podľa Hlinu veľký zmysel, nakoľko sa na nich volia delegáti, ktorí budú voliť predsedu KDH na celoslovenskom volebnom sneme. Hlina zdôraznil, že je pripravený zrieknuť sa na určité obdobie možnosti verejne komentovať vnútrostranícky zápas. "Zdvorilo som sa v stredu odmietol zúčastniť na diskusii s Richardom Vašečkom v internetovej televízii, na ktorú on už svoju účasť potvrdil. Odhliadnuc od toho, že vnútrostranícky zápas by sa mal primárne odohrávať vo vnútri strany, si zároveň uvedomujem, že dnes je Popolcová streda - deň, keď sa má robiť pokánie a nie sa zraňovať," uviedol Hlina "Rovnako nepovažujem za vhodné diskutovať o autentickosti kresťanstva u politikov v tento deň. Zdvorilo dnes odmietnem aj ponuku od konzervatívneho portálu na poskytnutie rozhovoru, ako aj ďalšie prípadné ponuky na verejné komentovanie vnútrostraníckeho zápasu," uviedol predseda KDH. Hnutie podľa neho aj teraz pred snemom prináša dostatok tém, ktoré majú informačnú hodnotu pre verejnosť a ktoré sa priamo týkajú života občanov. "Budeme sa snažiť komunikovať tieto témy. Ku komentovaniu vnútrostraníckych záležitostí pristúpim po určitom čase a v prípade, že to bude nevyhnutné na ochranu kresťanskej demokracie alebo ak dôjde k útoku na moju osobu," dodal Hlina. Poslanec Národnej rady SR Richard Vašečka oznámil začiatkom februára rozhodnutie vstúpiť do mimoparlamentného KDH, v ktorom sa chce na sneme 17. marca uchádzať o post predsedu hnutia a vymeniť tak terajšieho šéfa Alojza Hlinu. KDH podľa neho prestáva byť kresťanským aj demokratickým a to treba zmeniť


Motokros v Myjave patril Šimkovi s Krčom

Tomáš Šimko a Martin Krč sa stali víťazmi pondelkových súťaží v hlavných kategóriách v 1. kole medzinárodných majstrovstiev Slovenska.

MYJAVA, BRATISLAVA. Tomáš Šimko z Močenka a Čech Martin Krč sa stali víťazmi pondelkových súťaží v hlavných kategóriách v 1. kole medzinárodných majstrovstiev Slovenska v motokrose v Myjave. Šimko triumfoval v triede MX Open pred Marekom Sukupom z Česka, Krč v MX 2 pred Richardom Šikyňom, ktorý sa iba v noci vrátil z Nemecka s víťazstvom v seriáli ADAC MX Masters.Druhé preteky päťdielneho seriálu medzinárodných majstrovstiev Slovenska sa uskutočnia v nedeľu 21. mája v Gbeloch.Medzinárodné majstrovstvá Slovenska v motokrose - 1. kolo - Myjava:MX Open: 1. Tomáš Šimko (Močenok) Husaberg 50 b., 2. Marek Sukup (ČR) Kawasaki 44, 3. Václav Kovář (ČR) KTM 40MX 2: 1. Martin Krč (ČR) KTM 47 b., 2. Richard Šikyňa (Liesek) KTM 45, 3. Patrik Liška (ČR) Yamaha 38Juniori 125 ccm: 1. Samuel Struk (Stará Ľubovňa) KTM 50Juniori MX 2: 1. Jozef Posluch (Veľké Rovné) Husqvarna 50Veterán: 1. Ivan Černý (Šaštín-Stráže) KTM 50Veterán 50+: 1. Petr Dokoupil (ČR) Yamaha 50, 2. Peter Pipich (Medzibrod) Suzuki 44


O KNIHÁCHNajzdravší je pohyb na zdravom tele

Tri múdre a vtipné knihy o sexe, ktoré vás poučia, pobavia a môžete ich čítať bez zahanbenia.

Praktické príručky o sexuálnom správaní sú staré tisícročia. Ako však dnes vyzerá medicínsky korektné rozprávanie o vagíne, penise a veciach medzi tým? Ak hľadáte zdravý valentínsky darček, čítajte ďalej.      Sex je stále slovo, pri ktorom sa červenáme, nehovoriac o termínoch penis a vagína. Hoci na svete je rozhodne viac penisov a vagín než žiráf, zebier, slonov, levov a nosorožcov dohromady. A pri týchto slovách sa nečervenáme. Spoločenské a jazykové tabu je dedičstvom čias nedávnych a toho sa len tak ľahko nezbavíme.    Kto však ovláda a určuje sexuálne správanie, ovláda aj ďalšie spoločenské a mocenské vzťahy, hovoril francúzsky filozof Michel Foucault, autor Dejín sexuality. A mal pravdu. Vzťah spoločnosti k sexualite nám prezradí aj to, či sme liberálnou, konzervatívnou, či autoritárskou spoločnosťou, či sme rovnostárski, hierarchickí, patriarchálni, alebo matriarchálni.    Nuž, naše slovenské červenanie sa pri hovorení o sexe, vzťah k svadbám ľudí rovnakého pohlavia či prudéria vo vzťahoch mužov a žien hovorí, že sme politicky konzervatívne patriarchálnou spoločnosťou. Ale kultúrne postoje a správanie sa mladších generácií nás posúva k liberálnosti a dúfajme, že tomu pomôžu aj knihy.    Sexualita sa dnes stáva súčasťou zdravého životného štýlu, a preto je užitočné, ak o svete našich pohlavných orgánov a ich použitia v praxi vychádzajú užitočné príručky. Nemusia to byť práve a len kamasútry a podrobne opísané sexuálne pozície, knihy erotických fotografií, ktoré pornografiu zakrývajú za umenie, či pseudoodporúčania podobné zaklínadlám, ako jeho či ju získať.    Sexualita a naše zdravie môžu mať aj relatívne serióznu podobu populárno-náučných publikácií, z ktorých sa môžeme aj poučiť.      Abeceda vagíny    Dajme prednosť dámam. Gynekologička Alyssa Dwecková a publicistka Robin Westenová sa rozhodli vytvoriť encyklopedického sprievodcu ženským prirodzením so siahodlhým názvomKompletná príručka od A po Z o vašej V (Ikar 2018). To, čo majú dámy medzi nohami, mušlička, pošva, vagína – upozorňuje gynekologička –, je rovnaký telesný orgán ako nos či pečeň. A tak ako sa staráme o nos či pečeň, by sa mali dámy starať aj o to, čo je nesmierne dôležitým orgánom pre všetkých na svete. Nikto z nás by totiž bez vagíny neexistoval, aj keď vlastní medzi nohami niečo iné.    Nie je to však len centrum rozmnožovania, ale aj rozkoše, uspokojenia a pocitu eufórie. A nielen rozkoše, aj množstva zdravotných problémov. Dvojica autoriek nás tak postupne vedie cez anatómiu vagíny k tomu, ako sa správne starať o chúlostivé miesta, čo robiť, ak sa vyskytnú problémy s menštruačným cyklom, ale odpovedajú aj na otázky, ktoré dnes sprevádzajú život modernej vagíny: piersing, tetovanie, labioplastiky, používanie sexuálnych pomôcok. Nevyhýbajú sa ani témam partnerského života, pohlavným chorobám či problémom s menopauzou a bicyklami, lebo práve tento šport nie je najvhodnejší pre vagínu.    Isto, pri niektorých témach zvažujete, či táto knižka je 18+, ale v skutočnosti, keby bola takáto otvorenosť bežná v školskej sexuálnej výchove, mali by sme sa na svete o kus lepšie. Lebo tabu je obmedzujúce a neznalosť v tomto prípade ohrozuje aj vlastné zdravie.    Mimochodom, kniha o vagíne je užitočná aj pre mužov, pretože sa dozvedia mnohé veci, na ktoré by sa chceli spýtať svojich partneriek (alebo iných žien), ale akosi sa hanbia. Napríklad, prečo dosahujú orgazmus inak ako muži a prečo predmenštruačný syndróm funguje ako dokonalá rozbuška.      Gašparko či pán baklažán    Pošva je miestom zrodenia, bez nožíka v nej je prázdna, to len na pripomienku, že o pošve a nožíku písal aj Denis Diderot v ironickej filozofickej rozprave Jakub Fatalista.    Páni by sa svojím penisom chceli chváliť, ale často o ňom a jeho funkciách vedia omnoho menej, než by mali.Kniha o penise (Ikar 2018) je lakonický názov pre komplexnú populárno-náučnú lekársku príručku, ktorej autorom je Aaron Spitz, popredný americký urológ.    Neznalosť o tom, ako vlastne mužské prirodzenie funguje, viedla autora knihy k podrobnému anatomickému vysvetleniu, vďaka ktorému sa čitateľ dozvedá fakty o prietoku krvi, fungovaní svalstva, tvorbe tekutín súvisiacich s funkciou penisu a o poruchách, ktoré môžu spôsobovať dočasnú a výnimočne aj trvalú nefunkčnosť.    Autor je však vtipný rozprávač, a tak sa aj anatómia a chorobopisy stávajú celkom veselým čítaním, najmä o mužskej namyslenosti a neznalosti toho, ako si udržať penis v zdraví. Naozaj to nie je pre vaše zdravie najlepšie, ak si dávate klobásky a pivo, milí páni.    Aaron Spitz sa venuje aj veciam, ktoré pomáhajú udržiavať penis vo forme. V stručnosti – jedzte zdravo, nefajčite, pite veľmi s mierou, hýbte sa a cvičte (nielen penis) a nezabúdajte, že penis je len jeden telesný orgán, erotika a sexualita je vždy vecou hlavy a mozgu. Áno, milé dámy, mozog je súčasťou muža.    Isto, pre zvedavých je tu aj zopár štatistík, prirodzene, aj otázka veľkosti (nie ste na tom až tak zle, ako si myslíte), výdrže a toho, čo je normálne a čo výsledok chemických manipulácií a stimulantov v pornopriemysle. Ako správny lekár sa nevyhýba chorobám, pričom prím hrá erektilná dysfunkcia.    Kniha o penise je svieža a smiešne zahanbujúca. My muži si totiž nahovárame o svojich prirodzeniach veci, ktoré sú v rozpore s realitou. Na druhej strane, zdravý „baklažán“ je indikátor, že sme v poriadku. Jeho oslabená funkčnosť nám mesiace vopred hovorí, že máme problém.      Dejiny cez kľúčovú dierku    História by bez sexu nebola, vyhynuli by sme. Psychológ a sexuológ Philippe Brenot, vo svojej vlasti mimoriadne populárny odborník na medziľudské vzťahy a s nimi spojené telesné cvičenia, a výtvarníčka Laetitia Cornyová sa na dejiny pozreli trocha inak. Výsledkom sú prvé komiksové dejiny sexuality nazvané jednoduchoSex komiks (Paseka 2018).    Zábavné historky z dejín najzdravšieho pohybu ľudí majú svoj šarm a potešia najmä otvorenosťou a humorom, ktorý túto banálnu, no tabuizovanú tému sprevádza. Nájde sa tu miesto pre Kleopatru i Freuda, náboženské mystériá spojené s kultom penisu či s chrámovými prostitútkami, prudérne časy viktoriánskeho Anglicka či parodické vízie budúcnosti, kde zvíťazia stroje, klonovanie a sex sa stane nepotrebným. Všetko vo fundovanom, no vtipnom rozprávaní.    Sex komiks sa vo Francúzsku, kde vyšiel pred troma rokmi, stal prirodzene bestsellerom, jednoducho preto, že vniesol do tejto necudnej témy svetlo humoru a zveličenia. Nechýbajú dôležité objavy (antikoncepcia) či priam kultúrno-antropologické poznatky (sex v antickom Grécku či postoje k homosexualite v dejinách). Ale najmä sa budete dobre baviť.      S priateľom do postele    Kniha je najlepšia priateľka alebo priateľ, takže na Valentína je vhodné urobiť si čitateľský kútik aj v posteli. Sexualita je téma, ktorá sa objavuje v mnohých knihách, viac či menej explicitne. Ale popravde, je to jedna z najbežnejších ľudských činností, dokonca častejšia ako čítanie kníh.    Ale napriek tomu patrí k príťažlivým a vyhľadávaným témam. Knihy, ktoré sme spomínali v tomto texte, môžete čítať bez zahanbenia, že sa stretnete s nejakým „prasáckym“ či hlúpym pohľadom na príjemné aktivity tohto života.


Ani gram zlata. Reaguje taliansky poslanec na nápad zaplátať diery v rozpočte zlatom

Borghi pritom predložil návrh, podľa ktorého je zlato majetkom štátu, nie centrálnej banky.

RÍM. Talianska vláda nemá v úmysle predať zlaté rezervy centrálnej banky, aby zaplátala diery v rozpočte. Vyhlásil to v stredu popredný poslanec koaličnej vládnej strany Liga Severu Claudio Borghi. "Nechceme predať ani gram (zlata)," povedal Borghi, predseda rozpočtového výboru dolnej komory talianskeho parlamentu a hovorca Ligy pre ekonómiu v rozhovore pre štátnu televíziu RAI. Liga totiž vypracovala návrh zákona, ktorý by eventuálne umožnil vláde predať zlaté rezervy, ak by došlo aj k zmene ústavy, čo je dlhý a zložitý legislatívny proces. Borghi už pritom predložil návrh zákona, ktorým sa ustanovuje, že zlato je majetkom štátu, a nie talianskej centrálnej banky. To vyvolalo spory. Predstava, že Taliansko by mohlo predať časť svojich zlatých rezerv, aby znížilo rozpočtový deficit, vyvolala pobúrenie v Nemecku, povedal nemecký ekonóm Daniel Gros, riaditeľ Centra európskych politických štúdií v rovnakom televíznom programe. V rámci výmeny názorov s Borghiom dodal: "Niektoré konzervatívne finančné kruhy veria, že Taliansko je na okraji kolapsu a považujú jeho zlaté rezervy za jediný možný kolaterál (zábezpeku) v prípade záchrany." Taliansko je tretím najväčším držiteľom zlatých rezerv na svete po USA a Nemecku. Podľa údajov Svetovej rady pre zlato (World Gold Council) má 2451,8 tony. V roku 1976 centrálna banka v Ríme použila 543 ton zlata ako záruku pri pôžičke od nemeckej centrálnej banky.


Iba slobodné médiá môžu kontrolovať mocných

Verejnoprávnosť RTVS je ohrozená a posúva sa smerom k štátnej televízii, uvádza Beata Balogová.

BRATISLAVA. Je dôležité, aby si spoločnosť uvedomila, že kritické médiá často ostávajú jedinou a poslednou kontrolou mocných, a takýto druh kontroly môžu vykonávať len slobodné médiá s novinármi bez autocenzúry, bez ohľadu na to, či sú súkromné, alebo verejnoprávne. V predvečer Svetového dňa slobody tlače to konštatovala členka Výkonného výboru Medzinárodného tlačového inštitútu (The International Press Institute, IPI) Beata Balogová. Pri príležitosti nadchádzajúceho Svetového dňa slobody tlače, ktorý si svet pripomína 3. mája, upozornila na „mimoriadne znepokojivý vývoj v RTVS - prepúšťanie dlhoročných spolupracovníkov, zbavovanie sa kritikov, zdroje, za ktoré by sa seriózne médiá hanbili, manažment znevažujúci vlastných kolegov“. Tieto kroky podľa slov poprednej predstaviteľky Medzinárodného tlačového inštitútu a zároveň šéfredaktorky denníka SME „naznačujú, že verejnoprávnosť inštitúcie je ohrozená a že sa skôr posúva smerom k štátnej televízii, kde sa presadzuje politická predstava vládnucej skupiny. Varovaním je osud verejnoprávnych médií v Maďarsku, ktoré sa zmenili na PR agentúru a predĺženú ruku úradu vlády“. Balogová zároveň pripomína pád Slovenska o desať miest v rebríčku slobody médií vo svete organizácie Reportéri bez hraníc (Reporters sans frontiéres - RSF). Rebríček hodnotiaci slobodu médií v 180 krajinách sveta v roku 2018 zverejnili Reportéri bez hraníc v stredu 25. apríla. Slovensko si v ňom oproti predošlým rebríčkom z rokov 2016 a 2017 pohoršilo. Ak sme vlani boli na 17. mieste a predvlani na 12. mieste, v aktuálnom rebríčku sme v slobode tlače na 27. pozícii. Reportéri bez hraníc poukázali aj na situáciu vo verejnoprávnom Rozhlase a televízii Slovenska. Útoky, ktorými sa snažia politici novinársku kritiku oslabiť, dávajú mnohým ďalším licenciu na prejav nenávisti voči nim. „RTVS, ktorý sa v posledných rokoch stal symbolom novinárskej integrity, je taktiež v ohrození. Jeho generálny riaditeľ zrušil jediný investigatívny televízny program (Reportéri, pozn. red.) po tom, čo priniesol kritiku jednej zo strán vládnej koalície, na ktorú je napojený,“ napísali v komentári o Slovensku Reportéri bez hraníc. „Organizácia Reportéri bez hraníc poukázala i na narastajúcu tendenciu agresivity a verbálnych útokov na novinárov a varovala, že je to jedno z najzávažnejších ohrození demokracie. Takéto útoky, ktorými sa snažia politici novinársku kritiku oslabiť, dávajú mnohým ďalším licenciu na prejav nenávisti voči nim,“ zdôraznila Balogová. Dodala, že k nepriateľskej atmosfére voči novinárom na Slovensku „prispieva každá tlačová konferencia, na ktorej politik označuje médiá ako nepriateľov národa“. Pritom za posledné roky sa na Slovensku takéto verbálne útoky verejných činiteľov na novinárov zintenzívnili, pripomenula Balogová a dodala, že „nie je možné oddeliť vraždu Jána Kuciaka od celkovej atmosféry v spoločnosti, ktorú politici spoluvytvárali“. Pokles Slovenska v rebríčku RSF o desať miest podľa Balogovej jasne naznačuje, že vražda prepisuje správu o slobode médií v našej krajine. V roku 1991 vyhlásila Organizácia Spojených národov pre vzdelanie, vedu a kultúru UNESCO 3. máj za Svetový deň slobody tlače. Valné zhromaždenie OSN o ďalšie dva roky schválilo tento dátum ako deň, keď sa majú pripomínať základné princípy slobody tlače. Dve storočia pred vyhlásením dňa slobody tlače v roku 1791 začalo v Spojených štátoch amerických platiť prvých 10 dodatkov k Ústave USA. Ide o garancie základných práv a slobôd, nazývané aj Listina práv USA (Bill of Rights), ktoré medzi iným garantujú ochranu slobody vierovyznania, slobody slova a tlače, petičné právo, právo pokojne sa zhromažďovať, právo držať a nosiť zbraň, ochranu osobného vlastníctva a ďalšie.


Líbyjskí militanti zastrelili 140 protivníkov. Neboli ozbrojení, tvrdí ich hovorca

Útok provládnych militantov pobúril aj zástupcu OSN.

TRIPOLIS. Približne 140 ľudí zahynulo pri štvrtkovom útoku militantov na leteckú základňu pri meste Brák al-Šátí v Líbyi. Medzi obeťami sú prevažne vojaci, ale aj civilisti, uviedla spravodajská stanica BBC. Brigáda z Misuráty, podporujúca vládu národnej jednoty, tam napadla Líbyjskú národnú armádu (LNA). Jej veliteľ Chalífa Haftar odmieta uznať novú vládu národnej jednoty a je lojálny medzinárodne uznanému parlamentu v Tobruku. Úrad líbyjského premiéra v Tripolise poprel, že nariadil útok na základňu. Hovorca daných milícií uviedol, že tieto sily "oslobodili základňu a zničili celé jej osadenstvo". Za obeť pri tom padlo aj niekoľko lietadiel. Väčšinu mŕtvych tvoria vojaci LNA, aliancie na východe krajiny, ktorá mala základňu pod kontrolou od decembra. "Vojaci sa vracali z vojenskej prehliadky a neboli ozbrojení. Mnohých z nich popravili," uviedol hovorca LNA. Špeciálny veľvyslanec OSN pre Líbyu Martin Kobler vyhlásil, že je "pobúrený". Útokom došlo k porušeniu neformálneho prímeria medzi konkurenčnými silami, ktoré nedávno uzavreli Haftar a premiér tripoliskej vlády Faíz Sarrádž. Brigáda z Misuráty vyhnala extrémistov zo skupiny Islamský štát (IS) z mesta Syrta, zatiaľ čo LNA, ktorá disponuje aj letectvom, zatlačila radikálov na východe Líbye, hoci zatiaľ ešte neoslobodila celé mesto Benghází.


OĽaNO chce zlepšiť spoluprácu parlamentu a vlády v európskych záležitostiach

BRATISLAVA. Národná rada (NR) a vláda SR by mali viac spolupracovať v európskych záležitostiach pri vypracovávaní stanovísk Slovenska k návrhom právne záväzných aktov a iných aktov Európskej únie. Myslia si to poslanci OĽaNO, ktorí to chcú dosiahnuť zmenami v ústavnom zákone o spolupráci NR SR a vlády SR v záležitostiach Európskej únie (EÚ). Navrhujú skrátiť lehotu pre vládu na predkladanie návrhov stanovísk parlamentu. Právnu normu predložili na májovú schôdzu parlamentu. "Návrhom sa skracuje doterajšia dvojtýždňová lehota, v ktorej má vláda alebo poverený člen vlády predkladať NR SR návrhy stanovísk Slovenskej republiky, na päť pracovných dní pred rokovaním zástupcov vlád členských štátov EÚ," píše sa v návrhu. Súčasný systém spolupráce medzi NR SR a vládou nie je podľa OĽaNO nastavený dobre. "Pretože objektívne nie je možné dodržať stanovené lehoty na vypracovanie stanovísk SR vládou a ich predloženie NR SR, a to najmä z dôvodu, že program rokovaní jednotlivých formácií Rady EÚ sa definitívne spresňuje až v čase jedného týždňa pred samotným zasadnutím," vysvetľujú poslanci. Hnutie poukazuje, že sa návrhy stanovísk SR neraz neboli NR SR a vládou zasielané vôbec. "Čo však už bolo spôsobené subjektívnymi faktormi na strane príslušného člena vlády a jeho ministerstva, alebo nedostatočnou mierou koordinácie týchto záležitostí zo strany Ministerstva zahraničných vecí a európskych záležitostí SR," uvádzajú poslanci, ktorí chcú systém zmeniť pre to, aby bol efektívnejší. Mienia tiež upraviť sankcie pre prípad, pokiaľ by vláda alebo poverený člen vlády nepredložil návrh stanoviska SR k návrhu právne záväzného aktu alebo iného aktu EÚ v lehote stanovenej ústavným zákonom. Ak by sa tak stalo, podľa návrhu by mal byť člen vlády povinný vyjadriť negatívne stanovisko SR na rokovaní Rady EÚ k návrhu aktu EÚ.


PO STOPÁCH DÁVNEJ BRATISLAVYMost SNP bol technologická rarita

Volal sa aj Nový, jedna z dominánt mesta dodnes pôsobí nadčasovo.

Vladimír Tomčík, združenie Devínska brána Každý kto vojenčil, vie, že vojaci na moste nesmú pochodovať a veliteľ vydáva rozkaz: „Zrušiť krok!“ Frekvencia dopadu ich nôh by mohla byť zhodná s frekvenciou kmitania mosta, a to by mohlo spôsobiť jeho zrútenie. Tak, ako sa to stalo v roku 1850 na visutom moste Basse-Chaîne v Angers v západnom Francúzsku, kde zahynulo vyše 200 ľudí. Prechod cez Dunaj sa u nás riešil nie storočia, ale doslova tisícročia. Od rímskych čias až po oslavy v roku 1972. Vtedy pribudol v meste ďalší priechod ponad rieku. Starý most bol v podstate stále len provizóriom, hoci od II. svetovej vojny, keď jeho pôvodnú konštrukciu v apríli 1945 vyhodili do vzduchu ustupujúce nemecké vojská, uplynuli už desiatky rokov. Denná tlač o otvorení nového mosta ponad Dunaj písala: „Riaditeľ národného podniku Doprastav 26. augusta 1972 podal čestné hlásenie generálnemu tajomníkovi ÚV KSČ Gustávovi Husákovi o dokončení stavby. Otvorenie mostu bolo súčasne manifestáciou na počesť 28. výročia Slovenského národného povstania. Hlavný prejav na manifestácii predniesol generálny tajomník ÚV KSČ dr. G. Husák. Zároveň odhalil pamätnú tabuľu na pilieri estakády nového mosta. Súdruh Husák potom prestrihol pásku a odovzdal nový most do používania.“ Lenže žiadne noviny nezverejnili udalosť, ktorá sa len-len že neskončila tragicky. Po prestrihnutí pásky jednu polovicu mosta vyhradili straníckej a štátnej delegácii, na druhú vpustili tisíce nadšených a dupotajúcich ľudí. Ak by sa frekvencia dopadu ich nôh rovnala frekvencii jeho kmitania, rozkolísal by sa až do takej miery, že by sa narušila jeho konštrukcia. A to sa nemuselo skončiť dobre. Most v čase svojho vzniku bol technologickou raritou, druhým asymetrickým lanovým mostom na svete a pre podcenenie fyzikálnych zákonitostí mohol byť aj prvým, ktorý by spadol pri slávnostnom odovzdávaní do užívania. V skutočnosti bol kompletne dokončený až o dva roky neskôr. S odstupom času treba priznať, že most pôsobí nadčasovo a právom je jednou z dominánt mesta. Pozitíva však nedokážu anulovať všetky tie negatíva a obrovské škody, ktoré jeho postavenie prinieslo. Do pôvodnej súťaže na most spájajúci obe strany Bratislavy sa zapojilo 18 tímov. Víťazný návrh sa (vraj) z ekonomických dôvodov nerealizoval. Stavať sa začalo podľa projektu Jozefa Lacka, Ladislava Kušníra a Ivana Slameňa, ktorý sa umiestnil na štvrtom mieste. Na slávnostné otvorenie mosta však architekta Jozefa Lacka nepozvali. V roku 1968 totiž odmietol sovietsku okupáciu, a to sa v normalizácii neodpúšťalo. Hoci vnímanie mosta je dodnes rozporuplné, v roku 2001 bol vyhlásený za stavbu storočia. A keď sa hovorí, že bratislavské sochy tak často premiestňujú, že by mali byť na kolieskach, s menením názvov to je jednoduchšie. Mestskí poslanci most roku 1993 premenovali na Nový most a roku 2012 sa opätovne stal Mostom SNP. A pokiaľ ide o technické parametre, most meria 430,8 metra, šírku má 21 metrov, váži 7537 ton a je zavesený na 84,6 metra vysokom pylóne, na ktorom je kaviareň s priemerom 32 metrov.


Odkrytá bránka, pohotová strela. Zázračný Fín však bol za babráka – dal gól do vlastnej bránky

Patrik Laine nechtiac rozhodol o prehre svojho tímu v NHL, prekonal vlastného brankára.

BRATISLAVA. Je výnimočný strelec. Hoci má iba osemnásť rokov a v NHL hrá iba dva mesiace, ihneď sa zaradil medzi najlepších. Fínsky útočník Winnipegu Patrik Laine dal v tejto sezóne už sedemnásť gólov a medzi strelcami je tretí v celej lige, má iba o tri zásahy menej ako hviezdny Sidney Crosby. V noci na pondelok skóroval mladý Fín aj na ľade Edmontonu. Odrazený puk, odkrytá bránka, presná strela. Automatická inštinktívna reakcia. Nemalo by to chybu, keby to nebol gól do vlastnej siete. Navyše – víťazný. Laine ním rozhodol o víťazstve súpera 3:2. Brankár Winnipegu Connor Hellebuyck nemal šancu. Sklonil hlavu a smutne odkorčuľoval na striedačku. „Snažil som sa z prvej odpáliť puk. Bol som skrátka v zlej pozícii. Nešťastný gól,“ komentoval Laine pre nhl.com. Za autora gólu bol označený Mark Letestu, ktorý sa dotkol puku ako posledný hráč Edmontonu. Práve jeho strela predchádzala Laineho dorážke. „Dúfal som, že puk sa odrazí k niekomu z mojich spoluhráčov. Bol to pre nás šťastný moment. Ale dobrý gól a my ho berieme,“ reagoval Letestu. „Ten chlapec má osemnásť rokov a cíti sa hrozne. Také veci sa dejú, mne sa to stalo veľakrát. Patrik pre tím v tejto sezóne už odviedol veľký kus práce,“ zastal sa mladého Fína kapitán tímu Winnipeg Blake Wheeler. Vlastné góly v hokeji nie sú výnimočné, zväčša padajú po nešťastných odrazoch puku od korčule, hokejky či tela brániaceho hráča. História si však pamätá aj zásahy podobné Laineho nechytateľnej strele do vlastnej bránky. Jeden z najslávnejších vlastných gólov strelil Japonec Nobuhiro Sugawara na majstrovstvách sveta v roku 2004 v Česku. Jeho tím držal v záverečnej tretine zápasu proti Dánsku remízu 3:3, keď hráč súpera Morten Green naslepo posielal puk pred bránku. Sugawara ho bez váhania napálil do siete, v prvej chvíli dokonca od radosti vyskočil. Vzápätí si však uvedomil, že prekonal vlastného brankára, zakryl si tvár a sklátil sa na ľad. Japonci napokon zápas prehrali, vypadli z A-kategórie a odvtedy sa medzi elitu nevrátili. V NHL sa v minulosti o nevídaný vlastný postaral Marc Bergevin zo St. Louis, ktorý puk nechtiac hodil do vlastnej bránky. Netradičným spôsobom prekonal svojho brankára aj obranca Ottawy Chris Phillips. Máte hrať presilovku, pri signalizovanom vylúčení odkorčuľuje brankár na striedačku, na jeho miesto príde ďalší hráč, ste v útočnom pásme – a dáte si vlastný gól. V nižšej súťaži AHL si ho dali hokejisti Chicaga Wolves.


Album s nezvyčajnými fotografiami Hitlera vydražili za 34-tisíc libier

Mnohé z fotografií ukazujú inú stránku muža, ktorý sa stal synonymom zla.

Londýn 17. marca (TASR) - Album obsahujúci nestrojené zábery bývalého nacistického vodcu Adolfa Hitlera vydražili v stredu v anglickom meste Royal Tunbridge Wells za 34-tisíc libier (v prepočte 39 165 eur). Album bezprostredne po skončení druhej svetovej vojny v Európe ukoristil z Hitlerovho berlínskeho bunkra britský fotograf Edward Dean. Fotografie patrili Hitlerovej milenke Eve Braunovej. Album na dražbe získal do vlastníctva kupec, ktorého identita nebola zverejnená, informovala v noci na piatok spravodajská stanica CNN. Dražbu tohto historického artefaktu uskutočnil aukčný dom C&T Auctioneers. Mnohé z týchto fotografií ukazujú inú stránku muža, ktorý sa stal synonymom zla. Na jednej sedí Hitler pohodlne v skladacom kresle na terase svojho horského sídla, na ďalšej pózuje s usmievajúcimi sa deťmi. Dean získal album z osobného nábytku Braunovej za asistencie ruského vojaka tesne po tom, ako Braunová spolu s Hitlerom spáchali v bunkre samovraždu; o autenticite dokumentu preto nebolo najmenších pochybností. Hitler sa s Braunovou oženil vo "Führerbunkri" 29. apríla 1945, deň nato spáchali spoločne samovraždu. Braunová bola v posledných rokoch svojho života sama fotografkou a asistentkou vodcovho osobného fotografa.


Juhoafrický prezident bude čeliť obvineniam z korupcie

Zuma je podozrivý z brania úplatkov pri nákupe stíhačiek, hliadkovacích lodí a zbraní.

JOHANNESBURG. Juhoafrický prezident Jacob Zuma bude čeliť početných obvineniam z korupcie. Rozhodol o tom v piatok najvyšší odvolací súd. Odobril tak rozhodnutie súdu nižšej inštancie z minulého roka a otvoril dvere vyšetrovaniu stoviek údajných prípadov korupcie týkajúcich sa zbrojnej dohody z roku 1999. Obvinenia prokuratúra pred ôsmimi rokmi stiahla a umožnila tak Zumovi stať sa hlavou štátu. Súdy teraz označili toto rozhodnutie za iracionálne. Prezident, ktorý po sérii škandálov čelí výzvam na odstúpenie, obvinenia odmieta a proti rozhodnutiu nižšieho súdu sa odvolal. Po verdikte odvolacieho súdu však Zuma bude musieť čeliť obvineniam z korupcie, podvodu, vydierania a prania špinavých peňazí v 783 bodoch. Podozrivý je z brania úplatkov pri nákupe stíhačiek, hliadkovacích lodí a zbraní.


Deviati odídenci zo SaS budú kandidovať za Demokratickú stranu

BRATISLAVA. Deviati bývalí členovia Demokratického jadra strany Sloboda a Solidarita (SaS) sa spájajú s Demokratickou stranou (DS). Ako na tlačovej konferencii informoval predseda DS Michal Kravčík, volebným lídrom pre parlamentné voľby v roku 2020 bude Jana Kiššová. Okrem nej vstupujú do DS Natália Blahová, Ľubomír Galko, Jozef Rajtár, Vladimír Sloboda, Radoslav Pavelka, Miroslav Ivan, Renáta Kaščáková a Jakub Nedoba. Ako dôvod uviedli snahu o spájanie sa za účelom porážky mafie na Slovensku tak, ako sa kedysi podarilo demokratickej strane poraziť komunizmus.Iniciatíva na oficiálne rokovanie prišla zo strany DS. „Pretože Slovensko potrebuje politikov, ktorí spájajú a nie rozdeľujú. Slovensko potrebuje ľudí, ktorí vytrhnú našu krajinu z pazúrov mafie. Pravicový demokrat bude mať konečne koho voliť,“ povedal Kravčík. Toto spojenie podľa neho prináša dobrú perspektívu pre všetkých ľudí, ktorí pracujú pre našu krajinu a chcú žiť svoj sen na Slovensku. „Prvé, čo by malo na tejto tlačovej konferencii zaznieť je to, že dnešným dňom všetci, čo tu stojíme z Demokratického jadra, sme už Demokratická strana. Demokratické jadro bola neformálna názorová platforma, ktorá vznikla ako reakcia na nezdravé pomery v strane SaS. Po tom, čo sme vystúpili zo SaS i z jej poslaneckého klubu, existencia tejto platformy už nemá opodstatnenie, a preto zaniká,“ povedala novinárom Kiššová s tým, že pred niekoľkými dňami založili poslanecký klub. „Je to poslanecký klub Demokratickej strany. Budeme o volebnej spolupráci rokovať s parlamentnými i neparlamentnými stranami, ktoré o takéto rokovanie prejavia záujem,“ uviedla bývala podpredsedníčka SaS. Jozef Rajtár zdôraznil, že DS bude pre pravicových a stredopravých voličov. „Chceme nadviazať na odkaz pôvodnej DS, ktorá vznikala cez Slovenské národné povstanie (SNP) na odpor proti fašizmu a neskôr komunizmu. Aj dnes je to dôležité, keď tu vládnu mafiánsko-oligarchické sily, ktoré sú navyše pripravené spojiť sa s extrémistami, len aby zostali pri moci. Sme pripravení sa spájať s ostatnými demokratickým stranami. Podobne, ako DS v roku 1946,“ doplnil Rajtár. SaS opustilo približne 40 ľudí, postupne sa majú vyjadriť k tomu, či sa pridávajú k tejto spolupráci. V najbližších dňoch chcú odídenci zo SaS osloviť ostatné demokratické politické strany s návrhom na spoluprácu. Skupina opustila stranu minulý týždeň po sporoch s predsedom SaS Richardom Sulíkom. Demokratická strana je mimoparlamentná strana, ktorá vznikla ihneď po páde komunizmu po nežnej revolúcii v decembri 1989. Pôsobila na slovenskej politickej scéne do roku 2006. Vtedy sa zlúčila so Slovenskou demokratickou a kresťanskou úniou (SDKÚ). Nová strana dostala názov Slovenská demokratická a kresťanská únia - Demokratická strana (SDKÚ-DS). Tá časť základne Demokratickej strany, ktorá sa nestotožnila s fúziou s SDKÚ, sa rozhodla založiť nový politický subjekt, ktorý mal pokračovať v odkaze a tradíciách Demokratickej strany. Subjekt bol neskôr zaregistrovaný pod názvom Demokratická strana Slovenska. Na Republikovom sneme 29. septembra 2007 sa rozhodlo o návrate k historickému názvu Demokratická strana.


V súvislosti s bombovým útokom na pobočku tajnej služby v Rusku zatkli tínedžera

MOSKVA. Ruské úrady zatkli 14-ročného chlapca v súvislosti s bombovým útokom na pobočku Federálnej bezpečnostnej služby (FSB) v severnom meste Archangeľsk z minulého týždňa. Podľa ruských agentúr sú vyšetrovatelia presvedčení, že zadržaný má väzby na 17-ročného študenta technickej školy, ktorý v stredu vošiel do pobočky FSB a odpálil tam bombu. Moskovský súd v utorok rozhodol, že tínedžer z Moskvy, ktorého meno nezverejnili, ostane preventívne za mrežami.Výbuch zranil troch príslušníkov FSB a útočníka usmrtil. Úrady ho označili za "vlka samotára", začali však vyšetrovať anarchistickú skupinu, ktorú o svojom úmysle informoval. Príslušníci FSB sa stali terčmi útokov už aj v minulosti v inom regióne, na Severnom Kaukaze, kde na nich útočia najmä povstalci.


Združenie výrobcov zhoršilo prognózu predaja vozidiel

Združenie odhaduje, že do konca roka sa v Únii predá len asi 15 miliónov automobilov.

PARÍŽ. Európske združenie výrobcov automobilov (ACEA) vo štvrtok zhoršilo svoju prognózu predaja vozidiel v tomto roku. ACEA najnovšie očakáva, že sa počet zaregistrovaných nových osobných automobilov v Európskej únii (EÚ) zníži o 1 percento namiesto nárastu o 1 percento v predchádzajúcom odhade. "Okrem neistoty spôsobenej brexitom a meniacimi sa makroekonomickými podmienkami to predstavuje prirodzenú stabilizáciu trhu," uviedol generálny tajomník ACEA Erik Jonnaert. Združenie najnovšie odhaduje, že do konca roka sa v EÚ predá len tesne nad 15 miliónov osobných automobilov.


Komisia ukončila voči Slovensku konanie pre opatrenia proti reexportu liekov

Brusel priznáva, že opatrenia proti reexportu liekov sú oprávnené, zároveň však tvrdí, že je potrebné hľadať primerané riešenie zložitej situácie s reexportom.

BRATISLAVA. Európska komisia ukončila konanie voči Slovensku, ako aj voči Rumunsku a Poľsku, v súvislosti s opatreniami, ktoré tieto krajiny zaviedli na zamedzenie reexportu liekov. Brusel tieto opatrenia skúmal v súvislosti s potrebou zosúladiť voľný pohyb tovaru s právom občanov na prístup k zdravotnej starostlivosti. Ako informuje rezort zdravotníctva, komisia uznala, že opatrenia proti reexportu liekov sú oprávnené, pretože ich nedostatok môže mať negatívny vplyv na zdravie obyvateľstva."Ministerstvo zdravotníctva víta toto rozhodnutie Európskej komisie. Hoci v rámci EÚ máme voľný pohyb tovaru, pre pacientov musíme v prvom rade zabezpečiť dostatok potrebných liekov. Dostupnosť liečby pre slovenských pacientov je pre nás prioritou," uviedla ministerka zdravotníctva Andrea Kalavská. Ako ďalej informuje ministerstvo zdravotníctva, komisia dospela k záveru, že je potrebné hľadať spôsoby, ako primerane vyriešiť zložitú situáciu s reexportom liekov. V minulosti malo Slovensko významné problémy s nedostatkom liekov kvôli špekulatívnemu vývozu do zahraničia. Preto v roku 2013 prijalo legislatívne opatrenia regulujúce narastajúci vývoz liekov v dôsledku ich nízkych cien, ktoré sú u nás stanovené priemerom z troch najlacnejších krajín v Európskej únii.Aj napriek týmto opatreniam však vývoz liekov zo Slovenska zasahoval do takmer každej terapeutickej skupiny liekov. V niektorých prípadoch podľa ministerstva vznikal nedostatok všetkých alternatív. Vláda preto v roku 2016 prijala legislatívne zmeny, podľa ktorých je za dostatok liekov priamo zodpovedný držiteľ registrácie, čo podľa ministerstva viedlo k zvráteniu situácie s nedostatkom liekov.


Nezamestnanosť na Slovensku v januári mierne klesla

Takmer štvrtinu nezamestnaných na konci januára tvorili mladí do 29 rokov.

BRATISLAVA. Takmer štvrtinu evidovaných nezamestnaných na Slovensku na konci januára tohto roka tvorili mladí ľudia do 29 rokov. Išlo o 46,9 tisíca osôb z celkového počtu 197,3 tisíca nezamestnaných. Do 20 rokov malo 6,3 tisíca ľudí bez práce, vo veku od 20 do 24 rokov bolo 18,3 tisíca nezamestnaných a vyše 22,2 tisíca uchádzačov o zamestnanie malo 24 až 29 rokov. Ďalších 23,3 tisíca nezamestnaných bolo ku koncu prvého mesiaca vo veku od 30 do 34 rokov. Vyplýva to z údajov, ktoré zverejnilo Ústredie práce, sociálnych vecí a rodiny.V pásme od 35 do 39 rokov vykázali úrady práce ku koncu januára 24,2 tisíca uchádzačov o zamestnanie, vo veku od 40 do 44 rokov bolo 24,3 tisíca nezamestnaných, vo veku od 45 do 49 rokov bolo na úradoch práce 21,3 tisíca uchádzačov o zamestnanie. Od 50 do 54 rokov malo 23,3 tisíca nezamestnaných, v kategórii od 55 do 59 rokov bolo 25,9 tisíca nezamestnaných. Takmer 8 tisíc ľudí bez práce malo nad 60 rokov. Najviac uchádzačov o zamestnanie vo veku do 29 rokov bolo ku koncu januára tohto roka z Prešovského a Košického kraja. V Prešovskom kraji išlo o 12,7 tisíca ľudí a Košický kraj evidoval v tejto vekovej kategórii 10,5 tisíca nezamestnaných. Tretí najhorší je v tomto ukazovateli Banskobystrický kraj, kde malo do 29 rokov 7,3 tisíca evidovaných nezamestnaných. Naopak, najmenšie problémy so zamestnávaním mladých ľudí majú Trnavský a Bratislavský kraj. V Trnavskom kraji bolo na konci januára tohto roka bez práce vyše 2,2 tisíca ľudí do 29 rokov a Bratislavský kraj zaznamenal 2,4 tisíca nezamestnaných mladých ľudí do 29 rokov. Miera evidovanej nezamestnanosti na Slovensku ku koncu januára tohto roka oproti decembru klesla o 0,06 percentuálneho bodu na 5,88 percenta. Medziročne bola miera nezamestnanosti nižšia o 2,76 percentuálneho bodu. Januárový percentuálny pokles miery evidovanej nezamestnanosti pritom súvisí s tým, že sa od začiatku tohto roka zvýšil počet ekonomicky aktívnych obyvateľov, z ktorého sa percento miery nezamestnanosti počíta. Úrady práce totiž evidovali na konci januára 163 075 disponibilných uchádzačov o zamestnanie. V porovnaní s decembrom vlaňajška ide o nárast o 1 160 ľudí. Medziročne počet uchádzačov, ktorí mohli okamžite nastúpiť do práce, klesol o 72 380 osôb.


Izraelský vojak zastrelil v Predjordánsku Palestínčana

Izraelská armáda incident pri Betleheme vyšetruje.

JERUZALEM. Izraelskí vojaci zastrelili v stredu v Predjordánsku 26-ročného muža po tom, čo Palestínčania na vozidlá s izraelskými evidenčnými číslami údajne hádzali kamene. Informovala o tom vo štvrtok agentúra AFP s odvolaním sa na vyhlásenie izraelskej armády. Palestínske ministerstvo zdravotníctva bez poskytnutia bližších informácií uviedlo, že 26-ročný Palestínčan utrpel smrteľné strelné poranenie neďaleko kontrolného stanovišťa pri meste Betlehem. Podľa izraelskej armády vojak na Palestínčana vystrelil, "keď zistil, že na izraelské vozidlá niekto hádže kamene. "Incident bude predmetom vyšetrovania," uvádza sa v stanovisku izraelskej armády. Palestínska tlačová agentúra Wafa uviedla, že v čase streľby sa Palestínčan nachádzal vo vozidle, kde s ním bola aj ďalšia osoba, ktorá utrpela vážne zranenia.


Novou členkou Súdnej rady je sudkyňa najvyššieho súdu Katarína Pramuková

Najvyšší poradný orgán súdnej moci musel obsadiť voľné miesto pre smrť jedného člena.

BRATISLAVA. Sudkyňa Najvyššieho súdu SR Katarína Pramuková je novou členkou Súdnej rady SR. O jej nominovaní na voľnú pozíciu rozhodla volebná komisia, pričom Pramuková bola jedinou kandidátkou. Najvyšší poradný orgán súdnej moci musel obsadiť voľné miesto z dôvodu náhleho úmrtia jedného z členov Daniela Hudáka v apríli tohto roka. Pramukovú navrhla Sudcovská rada Krajského súdu v Košiciach, ako aj ďalších 19 sudcov. O novom členovi súdnej rady rozhodovali ešte v utorok všetci slovenskí sudcovia v príslušných volebných obvodoch v tajnej a priamej voľbe. Z celkového počtu 1 423 sudcov, ktorí mali právo voliť, si hlasovacie lístky prevzalo 782 sudcov. Kandidátka Pramuková nakoniec získala 727 hlasov a stala sa tak oficiálne novou členkou Súdnej rady SR. Jej päť ročné funkčné obdobie začína plynúť od stredy, od okamihu prevzatia dekrétu z rúk predsedu hlavnej volebnej komisie. Súdna rada Slovenskej republiky je tak opäť v plnom zložení. Pramuková pôsobila od roku 1992 ako sudkyňa na Krajskom súde v Košiciach. Následne sa v roku 2009 presunula na Najvyšší súd SR. Súdna rada SR má 18 členov.


Na motorke budúcnosti nebudete potrebovať prilbu ani ochranný oblek

BMW ukazuje, ako bude vyzerať samovyvažovacia motorka v 22. storočí.

MNÍCHOV, BRATISLAVA. BMW tento rok oslavuje sté výročie založenia značky - a pri tej príležitosti ukazuje svetu, ako si značka predstavuje cestnú dopravu v nadchádzajúcich sto rokoch. V marci predstavilo svoju "víziu" BMW, v júni luxusný Rolls-Royce, ktorý tiež patrí do koncernu, a v októbri BMW predstavilo Motorrad Vision Next 100, svoju predstavu o motorke budúcnosti. Motorky sú - popri autách a leteckých motoroch - jedným z troch základných pilierov mníchovskej značky. Svoju prvú motorku, model R32, vyrobilo BMW v roku 1923. Na dizajn R32 odkazuje Vision Next 100 svojim čiernym trojuholníkovým rámom. Vision Next 100 má pohon "s nulovými emisiami". Pohonná jednotka však imituje vzduchom chladený motor boxer, typický pre motorky BMW. Počas jazdy sa pohonná jednotka rozšíri, aby zlepšila aerodynamiku a chránila jazdcove nohy. Na motorke nenájdeme typický kĺb rozdeľujúci prednú vidlicu a rám; miesto toho sa ohýba celá motorka - BMW toto riešenie nazýva Flexframe. Hoci automobilka plánuje autonómne autá vypustiť na cesty v roku 2021, motory nebudú podľa BMW plne autonómne nikdy. Motorkári totiž chcú uniknúť pred všednosťou dna, "osedlať stroj" a pocítiť absolútnu slobodu. Samovyvažovací systém v kolesách by však mal predchádzať pádom a eliminovať potrebu nosiť prilbu či ochranný odev. Miesto helmy bude jazdec nosiť iba "vízor", na ktorý sa bude premietať rozšírená realita. Celý koncept sľubuje vysokú mieru konektivity medzi jazdcom, motorkou a okolím. Samovyvažovací mechanizmus tiež umožňuje, aby motorka nespadla, ani keď stojí na mieste.


TrueCam A7s: Kvalitná „čierna skrinka“ do auta (recenzia)

Kamera s prekvapivo kvalitným videom, ktorú brzdí nedotiahnutý softvér.

TrueCam už dlhší čas patrí k stáliciam na trhu. Na testovanie sa nám dostal jeden z posledných modelov TrueCam A7s. Kamera má pomerne slušnú výbavu, dizajnovaná je na šírku, takže ovládacie tlačidlá sú rozmiestnené z oboch strán displeja a navrchu. Oceňujeme konštrukciu držiaka, ktorý má mechanizmus na zacvaknutie so systémovým konektorom, takže pri odchode z auta môžete kameru veľmi jednoducho sňať bez toho, aby ste museli vyťahovať kábel. Ten zostáva zasunutý v základni. Praktické riešenie, ktoré, žiaľ, často nevídame. V balení dostanete dva držiaky základne, jeden s prísavkou, druhý na nalepenie. Zaujímavé je, že v prednej časti základne je umiestnený aj veľký konektor USB, do ktorého sa zasúva modul GPS. Účel takéhoto riešenia nám trochu uniká, pravda však je, že anténa GPS má v tejto pozícii ideálny výhľad na satelity. Kamera má v prednej časti aj prisvetľovacie infračervené diódy, našťastie sa dajú vypnúť. Objektív umožňuje montáž cirkulárneho polarizačného filtra (CPL) alebo UV filtra, tie si však musíte dokúpiť. Objektív má slušnú svetelnosť F2.0, je však dosť citlivý na slnko spredu, robí výrazné efekty, preto by možno bolo dobré pouvažovať o filtri CPL, veľmi praktické to však nie je. Kamera okrem bežných rozlíšení 1080p a 720p umožňuje aj nezvyčajné rozlíšenie 2560 × 1269 30p s pomerom strán 16:9 a 2560 × 1080 30p s pomerom strán 21:9. Nám sa najviac zapáčilo práve posledné menované, ktoré najlepšie korešponduje s výhľadom z auta. Zaberá totiž celé zorné pole na šírku a iba minimum palubnej dosky. Video je zaznamenávané vo formáte MPEG-4 Quick Time s kontajnerom MOV a dátovým tokom 15 Mb/s. Prekvapením pre nás bola slušná kvalita videa (s ohľadom na kategóriu autokamier), ktoré vďaka vyššiemu rozlíšeniu poskytuje dostatok detailov na bezproblémové prečítanie evidenčných čísel aj protiidúcich áut. Kamera si dobre poradila aj v noci, obraz v osvetlenom meste bol prekreslený s čitateľnými detailmi. Video sa zaznamenáva na kartu microSD (do 32 GB), všetko do jedného adresára. Súbory nie sú označené časovou značkou, takže čas nahrávania sa dozviete iba podľa atribútov súboru alebo v aplikácii DVR Player. Okrem videa kamera do ďalšieho adresára nahráva indexové súbory, ktoré nesú dáta z GPS a akcelerometrov. Tieto údaje si môžete dať vložiť priamo do videa. Kamera umožňuje aj vloženie textu (mena, typu vozidla, prípadne ŠPZ) do videa. Počas jazdy môže displej zobrazovať aktuálnu rýchlosť (GPS) a údaj kompasu. TIP: Pozrite si odborné recenzie a ceny na kamery do auta v našej službe Recenzie.Sme.sk. Kamera má obsahovať aj databázu radarov a upozorňovať na ne. Túto funkciu sa nám však nepodarilo vyvolať. Záznamy si okrem kamery môžete prehrávať aj na PC. Slúži na to dodávaná aplikácia. Jej myšlienka je zaujímavá, zobrazuje video a v reálnom čase údaje senzorov a polohu na mape. Jej funkčnosť je však problematická. Aplikácia sa nahrá priamo na kartu, no keď sme ju chceli spustiť, nič sa nedialo. Až po návšteve stránky výrobcu, keď sme aplikáciu stiahli, sme zistili, že k nej treba ešte nainštalovať K-lite kodec pack a Quick Time. Potom už aplikácia fungovala, ale pri zväčšení okna nemožno meniť veľkosť zobrazenia jednotlivých podokien a pri zväčšení na 4K monitore sa nám okno mapy zobrazovalo iba ako úzky pruh na kraji. Toto okno navyše pri akomkoľvek pokuse niečo nastaviť vypisovalo iba chybu skriptu a potom prestalo zobrazovať polohu na mape. Kamera má vstavanú batériu s kapacitou 400 mAh, ktorá slúži hlavne na napájanie pri nahrávaní počas parkovania, keď senzory zaznamenajú pohyb auta.


STĹPČEK JAKUBA FILAKotleba na 26 percent má, no na štyridsiatku nesiahne

Fašisti vždy zneužívali demokratickú pluralitu aj názorovú rozdrobenosť skupín, ktoré označili za svojich nepriateľov. Ich heslá sú ľúbivé, návrhy klamlivé a riešenia desivé. Preto dokázali z pozície menšiny získať moc a ovplyvniť životy väčšiny. A na jej podrobení postaviť vlastný prospech. Nie nadarmo prišiel šéf Múzea SNP Stanislav Mičev, ktorý boj proti fašizmu odborne skúma, s nápadom podpísať memorandum o vzájomnej podpore pre najsilnejšieho protikandidáta Kotlebu v Banskej Bystrici. História pozná tragické príklady. Roztrieštenosť priniesla víťazstvo Franca, široké spojenectvo porážku Hitlera. Že sa k záväzku podpory najsilnejšieho kandidáta zatiaľ nepridali ďalší vyzývatelia Kotlebu - podnikateľ Ján Lunter ani Martin Klus z SaS, je preto rizikom. Lebo ak každý z trojice najsilnejších vyzývateľov získa 15 percent, fašistovi bude stačiť hoc len o desatinu viac. Dnes ich má 26. No na spojených štyridsať si už Kotleba nesiahne.


Volkswagen zakladá značku Moia, konkurenciu pre Uber

Cez Moiu si budú môcť zákazníci zdieľať autá aj organizovať spolujazdu.

BERLÍN. Automobilka Volkswagen založila novú divíziu. Pod značkou Moia chce automobilka konkurovať spoločnostiam ako Uber a ponúknuť moderné spôsoby dopravy - krátkodobý prenájom auta, spolujazda alebo carsharing čiže zdieľanie auta. Služby Moie budú ušité na mieru individuálnym potrebám zákazníka, dostupné prostredníctvom webovej aplikácie a šetrné k životnému prostrediu. Uviedla to agentúra DPA. Volkswagen má s novu značkou veľké plány. Očakáva, že už do pár rokov dosiahne Moia v eurách miliardový obrat a do roku 2025 sa začne podieľať na celkovom obrate koncernu významnou mierou. Za týmto účelom odlákal koncern úspešného manažéra Roberta Henricha z koncernu Daimler (Mercedes-Benz, Smart). Henrich už pre Daimler vybudoval carsharingovú službu Car2go, od januára sa stane výkonným riaditeľom divízie Moia. Moia bude sídliť v Berlíne, spočiatku zamestná 50 ľudí, do konca roku 2017 asi dve stovky. Najprv bude využívať elektrické modely materskej firmy (e-Golf a e-Up!), v pláne je neskôr aj výroba vlastných vozidiel. "Vsádzame na komplexné dopravné riešenie, ktoré zefektívni osobnú a verejnú dopravu," uviedol šéf divízie Ole Harms. Volkswagen je najväčším výrobcom automobilov v Európe, pred emisnou kauzou Dieselgate ašpiroval na post najväčšej automobilky na svete.


Šéfku európskej diplomacie v Srbsku prehlušilo proruské skandovanie

Ultranacionalistickí poslanci držali pútače s textom "Srbsko nedôveruje Bruselu".

BELEHRAD. Šéfka diplomacie Európskej únie Federica Mogheriniová vyzvala v dnešnom prejave Srbsko, aby sa ďalej držalo cesty smerujúcej k členstvu v Únii. Jej vystúpenie však prerušovalo proruské skandovanie krajne pravicových zákonodarcov v srbskom parlamente. Mogheriniovej 25-minútový prejav často prehlušovali pokriky "Srbsko a Rusko - my nepotrebujeme Úniu!" Niektorí ultranacionalistickí zákonodarcovia držali pútače s textom "Srbsko nedôveruje Bruselu" a búchali rukami do poslaneckých lavíc. Mogheriniová upozornila zákonodarcov v Belehrade, že Srbsko hrá na Balkáne kľúčovú úlohu a má obrovskú zodpovednosť za zachovanie mieru v tomto regióne. Šéfka diplomacie EÚ je na turné po západnom Balkáne, kde sa snaží upokojiť tamojšie krajiny, že Únia je stále otvorená rozširovaniu, a to aj napriek kríze v zatiaľ 28-člennom bloku. Srbsko je hlboko názorovo rozdelené na dva tábory ľudí - jeden sa snaží o prozápadnú integráciu a druhý chce tesnejšie spojenectvo s Ruskom.


Gombos si na Malorke zmeral sily s bývalou svetovou jednotkou, prehral so cťou

Slovenského tenistu zastavil v 2. kole Andy Murray.

BRATISLAVA. Slovenský tenista Norbert Gombos nepostúpil do osemfinále dvojhry na podujatí challengerovej série ATP na tvrdom povrchu v španielskej Malorke. V 2. kole Gombos prehral so súperom veľkého mena, dvojnásobným wimbledonským víťazom, Britom Andym Murrayom za 103 minút 3:6, 4:6. Pre Murrayho to bolo zrejme najväčšie singlové víťazstvo od januárovej druhej operácie bedrového kĺbu, pred ktorou zvažoval koniec kariéry. Predtým v 1. kole zdolal francúzskeho mladíka Imrana Sibilleho hladko 6:0, 6:1. Na podujatí tejto kategórie hrá bývalá svetová jednotka a trojnásobný grandslamový víťaz premiérovo po 14-mesačnej pauze. "Bol to ťažký zápas a myslím si, že som si počínal dobre. Súper udieral do loptičiek veľmi tvrdo, musel som sa veľa hýbať a brániť sa. Sú veci, ktoré môžem robiť lepšie, ale toto bol dobrý zápas z mojej strany. Zajtra mám voľno a oddýchnem si pred ďalšou fázou turnaja," cituje Andyho Murrayho portál ATP Tour. Bol to ťažký zápas a myslím si, že som si počínal dobre. Súper udieral do loptičiek veľmi tvrdo, musel som sa veľa hýbať a brániť sa. Sú veci, ktoré môžem robiť lepšie, ale toto bol dobrý zápas z mojej strany. Zajtra mám voľno a oddýchnem si pred ďalšou fázou turnaja. Pre 29-ročného Gombosa (115. v rebríčku ATP) bol turnaj Rafa Nadal Open v Nadalovej akadémii na Malorke náhradou za US Open, kde sa z kvalifikácie neprebojoval do hlavnej súťaže. Predtým na podujatí ATP 500 vo Washingtone sa rodák z Galanty blysol dobrými výkonmi a postupom do štvrťfinále. Na challengerovej sérii turnajov sa tento rok Gombosovi darí. Má na nich zápasovú bilanciu 36-16 a vedie rebríček hráčov na týchto podujatiach. O tri roky starší Murray dal turnaju s dotáciou 46 600 eur v Španielsku prednosť pred US Open, aby nabral hernú prax vo dvojhre. Dostal na ňom voľnú kartu, keďže v rebríčku ATP mu patrí miesto až vo štvrtej stovke (328.). Dva zápasy po sebe vo dvojhre vyhral prvýkrát po roku, keď takto uspel na podujatí ATP 250 v čínskom Šen-čene. Aktuálne v osemfinále bude jeho súperom Talian Matteo Viola. Andy Murray (V. Brit.) - Norbert Gombos (SR-3) 6:3, 6:4


Parlament začal mimoriadne rokovanie o odmene pre Bžána

Zníženú sumu za právnické služby považuje opozícia stále za neprimeranú.

BRATISLAVA. Odštartovala mimoriadna schôdza parlamentu, na ktorej chce opozícia zaviazať vládu, aby vyvodila zodpovednosť v kauze vysokej odmeny pre právnika Radomíra Bžána v súdnom spore o Vodnú elektráreň Gabčíkovo (VEG). Taktiež chce zaviazať vládu, aby priniesla opatrenia, ktoré majú kauzám vysokých právnických odmien v štátnych sporoch zamedziť. Mimoriadne zasadnutie 22. schôdze parlamentu otvoril predseda NR SR Andrej Danko. Vyrokovanú sumu považujeme za neakceptovateľnú. Vláda musí urobiť všetko pre to, aby ochránila verejné zdroje a zabránila vyplateniu neprimerane vysokej odmeny, Na zvolaní mimoriadnej schôdze trvali poslanci aj napriek tomu, že minister hospodárstva Peter Žiga minulý týždeň odvolal Dozornú radu MH Manažmentu. "Vláda sa musí aktívnejšie snažiť a odmenu pre právnika znížiť. Nikto nevie, koľko takýchto zmlúv s takýmito odmenami pre právnikov máme. Vyzývame ministra hospodárstva Žigu, aby v tejto obrovskej kauze nestál bokom, do rokovaní sa výrazne zapojil a znížil odmenu za právne služby. Vláda zatiaľ vyzerá úplne bezmocne," vyhlásila poslankyňa hnutia OĽaNO Veronika Remišová. Zákonodarcovia z radov opozície sú taktiež presvedčení, že nová dohodnutá odmena pre právnika v hodnote 17,6 milióna eur je stále privysoká. "Vyrokovanú sumu považujeme za neakceptovateľnú. Vláda musí urobiť všetko pre to, aby ochránila verejné zdroje a zabránila vyplateniu neprimerane vysokej odmeny," priblížila Remišová. Opozícia chce preto zaviazať vládu, aby predložila informáciu o ďalšom plánovanom postupe v tejto kauze, ako aj o opatreniach, ktoré plánuje prijať. Okrem toho chce poveriť ministra hospodárstva, aby pokračoval v ďalšom rokovaní o konečnej výške odmeny pre advokátsku kanceláriu Bžána, pričom by sa mali zohľadniť priemerné výšky odmien za právne služby v rámci krajín Organizácie pre hospodársku spoluprácu a rozvoj v arbitrážnych sporoch. Opoziční zákonodarcovia žiadajú aj prijatie pravidiel na uzatváranie právnických zmlúv, aby sa takéto prípady nezopakovali. Ministerka spravodlivosti Lucia Žitňanská by mala do konca tohto roka predložiť do parlamentu novelu legislatívy, ktorá by upravila primerané odmeňovanie právnych zástupcov štátu. Napríklad by mala byť podľa opozície určená maximálna výška odmeny a jej spôsob určenia. Opozícia trvá aj na vykonaní auditu všetkých právnych zmlúv, ktoré uzatvorili všetky ministerstvá. Preskúmať ich má Najvyšší kontrolný úrad SR. Vláda s prijatím uznesenia, ktoré navrhuje opozícia, nesúhlasí. Pravdepodobne tak prijaté nebude. "Vážne si myslíte, že členovia vlády sú takí "blbí", že by sa podpísali pod úhradu takejto sumy? Nikdy by pokyn na úhradu takýchto faktúr nedali. Hneď každý člen vlády hovoril, že tieto podmienky sú neprijateľné a neakceptovateľné. Minister hospodárstva Peter Žiga nariadil rokovať o jej znížení. Zatiaľ klesla štvornásobne, ale stále je vysoká," vyhlásil vicepremiér pre investície Peter Pellegrini, ktorý predniesol stanovisko vlády. Argumenty opozície, ktorá mimoriadne plénum iniciovala, označil Pellegrini za neodôvodnené, nepodložené a nepravdivé. "Zmluva s kanceláriou Radomíra Bžána bola rámcová, nebola uzavretá kvôli sporu o VEG," zdôraznil Pellegrini, s tým, že potom, ako Slovensko začalo čeliť arbitráži, mal štát len 30 dní na to, aby si zabezpečil právne zastupovanie. "Za takúto dobu sa nedá obstarať právna služba. Preto Fond národného majetku (FNM) použil službu, ktorú mal," vysvetlil. "Vláda SR považuje návrh na zvolanie mimoriadnej schôdze NR SR len za súčasť politikárčenia a predvolebnej kampane opozície," konštatuje ďalej stanovisko kabinetu Roberta Fica. Odmena pre právnickú kanceláriu sa znížila viac než štvornásobne a bola nariadená aj ministerská kontrola spoločnosti MH Manažment, na základe ktorej boli odvolaní členovia dozornej rady spoločnosti, ako aj predstavenstva a rozviazaný bol aj pracovno-právny vzťah, uvádza sa v stanovisku vlády SR. "Z týchto krokov je úplne zjavné, že minister hospodárstva konal a prijal rozhodné opatrenia. Vláda SR preto odmieta tvrdenia opozície a považuje ich za neodôvodnené, nepodložené a nepravdivé. Na úrovni vlády SR, ako aj Ministerstva spravodlivosti SR, tak aj Ministerstva financií SR, sa pripravujú systémové kroky, ktoré zabránia opakovaniu tejto situácie," zdôraznil vládny kabinet. Jana Kiššová, SaS: "Podstata, pre ktorú tu dnes sme, nie je ani tak v tom, že by sme chceli spochybniť kroky pána ministra Petra Žigu, ktorý po prevalení kauzy konal. Naopak, my veľmi dobre vieme, že pod tak obrovským tlakom, už nemal inú možnosť, ako konať. Dnes sme tu preto, že dúfame, že dostaneme odpoveď na otázku, ako k takejto situácii mohlo dôjsť, ako je možné, že nominanti vládnych strán takto fungujú. Máme množstvo súdnych sporov a zaujíma nás, aké zmluvy sú popodpisované a aké nášľapné míny nás ešte čakajú, a ako sa chce vláda postaviť k tomu, aby sa takéto veci do budúcnosti neopakovali. Karol Galek, SaS: Prečo musíme čakať až do chvíle, keď to praskne, alebo v internom prieskume Smeru-SD vyjde, že nejaká kauza začína ovplyvňovať preferencie? Keď sa bavíme o Slovenských elektrárňach, tak to bolo 0,85 % z privatizačnej sumy. Ale táto odmena bola vyplácaná z toho, čo reálne do tej štátnej kasy prišlo, čo sme naozaj dostali. Ľuboš Blaha, Smer-SD: "Minister hospodárstva vyvodil zodpovednosť a snaží sa znížiť odmenu. Som rád, že minister odvolal Dozornú radu MH Manažmentu a hľadáme riešenia, aby sme nastavili stropy pre odmeny. Boris Kollár, Sme rodina: "Musím poďakovať premiérovi, že zobral späť Gabčíkovo, lebo už dva roky ide výnos do štátu. Zatiaľ je to 70 miliónov a bude to ďalej pokračovať. A môžme získať ďalších 460 miliónov eur ako ušlý zisk. Treba tiež poďakovať novinárom, ktorí nedovolili tejto vláde vyplatiť desiatky miliónov jednej advokátskej kancelárii. Je veľmi pravdepodobné, že inak by to prešlo. Ja ako podnikateľ som mal kontakty s rôznymi právnickými kanceláriami. Musím povedať, že odmeny pre tieto kancelárie sú astronomické a je to bežná prax v celom svete. Je bežné, že si vymôžu desať či 20 percent zo sumy. Tá je teraz 17,6 milióna eur. Ale povedzme si, koľko sa nám bude páčiť? Aby to bolo zadarmo? To je hlúposť. Ak minister Žiga zruší zmluvu, prvý ho napadnem, lebo sme právny štát. Ten právnik si zaslúži odmenu, ale koľko? Ja neviem. Je ale chvályhodné, že sa odmena znížila. Štát dostane ako náhradu súdnych trov 12 miliónov eur. Spor nás teda stál 4,9 milióna eur, a to je v poriadku. Alojz Baránik, SaS: "Keby sme mali ozajstnú súťaž na advokátske služby tak, ako to malo byť, tak by sa tá cena ľahko dostala so všetkým pod milión eur. Preto nemožno súhlasiť, že 4,9 milióna eur je v poriadku, hlavne pre kanceláriu, ako je tá Bžánova. Má jedinú koncipientku. Jeho jedinou schopnosťou sú konexie na Smer-SD." Lucia Žitňanská, ministerka spravodlivosti: !Nemyslím si, že je dobrou cestou stanoviť stropy za odmeny pre advokátske kancelárie, ktoré zastupujú štát. Vychádzam z toho, že v prípade, keď sa kontrahuje advokát pre zastupovanie štátu, je to zmluvný vzťah, kde má štát alebo jeho inštitúcia všetky povinnosti súvisiace so správou majetku. To by malo štát tlačiť k uzavretiu dobrých zmlúv.  Treba pripraviť a naformulovať zásady, ktorými budú viazané štátne inštitúcie.To je cesta, ktorá môže viesť k dobrému výsledku.


Benzíny a nafta by mohli na slovenských pumpách znova zlacnieť

Môže za to pokles cien ropy na svetových trhoch.

BRATISLAVA. Slovenskí motoristi môžu očakávať ďalší mierny pokles cien pohonných látok. Môže za to pokles cien ropy Brent na svetových trhoch. Aktuálne sa cena ropy Brent pohybuje na úrovni 58 až 59 amerických dolárov za barel. Ako uviedla pre agentúru SITA analytička Poštovej banky Jana Glasová, v červených vodách plávajú ceny ropy počas celého tohto týždňa. „Aj naďalej ropu tlačia nadol obavy zo spomaľovania čínskej a globálnej ekonomiky, čo môže viesť k ochladeniu dopytu po rope," povedala Glasová. "Podpisuje sa pod to hlavne stále nedoriešený zahranično-obchodný spor medzi USA a Čínou. Podpísalo sa pod to Trumpove vyhlásenie o zrušení alebo odložení niektorých ciel na čínske produkty, radosť z Trumpových slov však rýchlo vyprchala. Preto predpokladáme, že aj budúci týždeň by ceny na pumpách mohli mierne klesnúť." Priemerné ceny pohonných látok sa na slovenských pumpách v minulom týždni, v porovnaní s tým predchádzajúcim týždňom, znížili. Cena 95-oktánového benzínu počas uplynulého týždňa klesla o 1,9 percenta na úroveň 1,341 eura za liter a 98-oktánový benzín sme tankovali o 2,2 percenta lacnejšie ako týždeň predtým za 1,534 eura za liter. Aj ceny nafty zaznamenali pokles, a to o 1,6 percenta, keď podľa údajov Štatistického úradu stála nafta v priemere 1,206 eura za liter. LPG kúpili motoristi na slovenských čerpačkách v priemere za 0,566 eura za liter a CNG za 1,198 eura za kilogram. „V porovnaní s rovnakým obdobím vlaňajška tankujeme 95-oktánový benzín lacnejšie o 2,4 percenta, 98-oktánový o 2,2 percenta a za naftu platíme o 1,6 percenta menej. V porovnaní s úvodom tohto roka, kedy boli ceny najnižšie, nás ale benzín vychádza zhruba o 9 percent drahšie,“ dodala Glasová. V úvode minulého týždňa mierili ceny na ropnom trhu smerom nadol. Cena čierneho zlata klesala podľa analytičky v dôsledku eskalácie obchodnej vojny medzi USA a Čínou, keďže Donald Trump sa nečakane rozhodol uvaliť clá na čínske produkty. Na to Čína reagovala oslabením svojej meny. Eskalácia obchodného sporu medzi Washingtonom a Pekingom totiž vyvoláva obavy zo slabšieho globálneho dopytu po rope. Okrem toho, Medzinárodná energetická agentúra EIA priniesla ďalšie zníženie svojej prognózy svetovej spotreby ropy v tomto roku o zhruba 70 tisíc barelov denne. „V stredu si ropa Brent odpísala až 4,6 percenta a klesla dokonca na 56 dolárovú hranicu. Ceny na ropnom trhu mierili počas minulého týždňa zväčša nadol, iba vo štvrtok a v piatok si ropa pripísala mierne zisky. K rastu ceny čierneho zlata pomohla slovná intervencia Saudskej Arábie o jej ochote urobiť čokoľvek pre stabilizáciu cien,“ konštatovala Glasová.


Praha 6. septembra (TASR) - Česká priemyselná produkcia v júli prudko klesla. Informovala o tom agentúra RTTNews. Priemyselná produkcia sa v júli medziročne prepadla o 14,1 % po 4-% náraste v júni, uviedol Český štatistický úrad (ČSÚ). To bol prvý pokles českej priemyselnej produkcie od decembra 2014. Ekonómovia počítali len s 5,7-% znížením. Júlové údaje podľa štatistikov výrazne ovplyvnili dovolenky. Produkcia výrobného sektora klesla v júli medziročne o 15,6 % a v oblasti ťažby a dobývania padla až o 19,9 %. V medzimesačnom porovnaní sa priemyselná produkcia na sezónne upravenej báze v júli znížila o 9,7 %. Separátna správa ČSÚ ukázala, že produkcia českého stavebného sektora v júli padla o 16,3 % po 12,4-% poklese v júni. Medzimesačne sa stavebná produkcia na sezónne upravenej báze znížila o 0,1 %.


Tréneri chcú viac rýchlosti a striel. Som na dobrej ceste, vraví Jurčo

Slovenský krídelník sa po problémoch s chrbtom vrátil do NHL. Tréneri ho posunuli už do druhého útoku.

NEW YORK. V minulej sezóne hrával v tíme stabilne, dokonca chodil na presilovky. V úvode tohto ročníka však Tomáš Jurčo v zostave Detroitu chýbal. V lete si poranil chrbát a v auguste musel absolvovať operáciu. „Bolieval ma už predtým. Tušil som, že niečo nie je v poriadku,“ priznal. Po operácii sa zotavoval tri mesiace. V novembri ho poslalo vedenie Detroitu, aby sa rozohral na farme v AHL. Hneď v prvom zápase strelil gól. Minulý týždeň už nastúpil v NHL za Detroit. „S tímom som však jazdil stále a sledoval som všetky zápasy NHL. Dokonca som chodil aj na zápasy na ihriskách súperov. Na tréningoch som stále korčuľoval s kondičným trénerom a pripravoval sa,“ približuje Jurčo. Počas rehabilitácie nebol nervózny. Problémy s chrbtom bývajú neraz oveľa vážnejšie. Jurčovi operovali platničky. „Nesmie sa to brať na ľahkú váhu. Veľa hráčov malo s chrbtom aj vážnejšie problémy a liečba trvala dlhšie. Tri mesiace v mojom prípade boli celkom prijateľné a podstatné je, že sa už cítim dobre,“ naznačuje. V lete dostal slovenský krídelník od trénerov úlohu: schudnúť a pridať na rýchlosti. Viac na sebe pracoval a zhodil viac ako štyri kilogramy. „Určite to bol dobrý krok. Cítim sa na ľade oveľa lepšie. Pri striedaniach viac vládzem,“ opisuje. Prvý zápas po návrate odohral v štvrtom útoku, ale jeho výkon trénera Detroitu Jeffa Blashilla nadchol. „Hral excelentne. Hneď v prvom striedaní trafil žŕdku, neskôr mal ďalšiu šancu, dobre korčuľoval, dodal celému útoku výbušnosť,“ vyratúval kouč po súboji proti Dallasu. „Keď bude hrať takto naďalej, dostane na ľade viac minút,“ doplnil. A slovo dodržal. V nedeľňajšom zápase na ľade New Yorku Islanders posunul Jurča už do druhého útoku, v ktorom nastupoval s Fransom Nielsenom a Lukom Glendeningom. Hral excelentne. Hneď v prvom striedaní trafil žŕdku, neskôr mal ďalšiu šancu, dobre korčuľoval, dodal celému útoku výbušnosť. Keď bude hrať takto naďalej, dostane na ľade viac minút. „Tréneri odo mňa chcú, aby som priniesol do útoku viac rýchlosti a k tomu mám aj napádať rozohrávku súpera. Vždy, keď je príležitosť, mám hneď strieľať. V zápase proti Islanders som mal tri strely. Som na dobrej ceste,“ pochvaľoval si slovenský útočník. Jurčo už pri vstupe do NHL prekvapoval tým, ako skvelo ovláda puk. Niekedy ho dokáže mať priam prilepený na hokejke. V zápasoch sa mu však až tak nedarí. Najviac gólov zaznamenal vo svojej premiérovej sezóne – osem. „Vždy záleží aj na tom, koľko priestoru v zápasoch dostanem. Teraz sa však nemám na čo sťažovať. Hrávam a v stretnutiach mám navyše dosť šancí. Cítim sa výborne a verím, že čoskoro prídu aj góly,“ reaguje. Detroit patril na prelome tisícročia k špičke v NHL. Jeho hokejisti v tom období štyrikrát získali Stanley Cup. V posledných sezónach sa však klubu až tak nedarí a v tomto trende začal aj novú sezónu. V tabuľke Západnej konferencie je až na jedenástej priečke s 27 bodmi. To je len o štyri body viac, ako má posledný tím v konferencii Buffalo. Po poslednej sezóne v tíme skončil jeden z lídrov Pavel Daciuk. Red Wings však i tak zaostávajú za očakávaniami. „Veľa duelov prehrávame v poslednej tretine, hoci neraz sme ešte vtedy vo vedení. Na to by sme si mali dávať väčší pozor. Záver zápasov musíme zlepšiť,“ vraví Jurčo. Slovenský hokejista je už zvyknutý na to, že vianočné sviatky trávi v Amerike. V posledných troch rokoch to bolo práve v Detroite. „V minulosti za mnou prišla pred sviatkami na návštevu aj rodina, ale tento rok im to nevyšlo. Na Vianoce však príde partia kamarátov z Košíc. Chodia za mnou už niekoľko rokov. Spoločne si to užijeme,“ naznačil Jurčo. Tento text ste mohli čítať vďaka tomu, že platíte za obsah. Vážime si to.


Piráti skryli na volebný lístok narážku na Babiša

Prvé písmená povolaní pri deviatich kandidátoch tvoria Bureši čaú.

PRAHA. Česká pirátska strana, ktorá je kritikom premiéra Andreja Babiša, ukryla na hlasovací lístok vo voľbách do Európskeho parlamentu (EP) narážku na tohto šéfa hnutia ANO. V sobotu o tom informoval český spravodajský portál Novinky.cz. Pri pozornom prezeraní hlasovacieho lístka Pirátov je možné si všimnúť, že prvé písmená povolaní uvedených pri prvých deviatich kandidátoch tvoria odkaz "Bureši čaú". Ide o narážku na krycie meno Bureš, pod ktorým je Babiš vedený ako agent vo zväzkoch komunistickej tajnej služby ŠtB. Babiš, šéf vládneho hnutia ANO, spoluprácu s ŠtB popiera, ale v súdnych sporoch neuspel. Piráti hlasovací lístok na niektorých miestach prispôsobili tak, aby mohli písmená tvoriť uvedený odkaz. Napríklad kandidátka číslo dva na lístku má ako prvé povolanie napísané "ukulelistka". "Niekoľko ľudí to našlo a pred odhalením aj vyplnilo," napísal na Facebooku o volebnom lístku so šifrou predseda Pirátov Ivan Bartoš. Zareagoval po tom, čo sa správa začala objavovať v médiách. "Gratulácia a vďaka, že ste tento žart udržali neverejný do dneška..." doplnil v piatok v statuse, z ktorého citovali Novinky.cz. V Česku sa voľby do europarlamentu konali v piatok popoludní a v sobotu do 14.00 h. Aj podľa iných českých politikov vnímali občania tieto eurovoľby ako možnosť vyjadriť svoj názor na domácu politiku a premiéra Babiša. Myslí si to predseda Občianskej demokratickej strany (ODS) Petr Fiala, šéf ľudovcov Marek Výborný alebo predseda TOP 09 Jiří Pospíšil. Voľby označili za "žltú kartu pre Babiša a jeho vládu" či za "lakmusový papierik" koaličnej vlády.


Pochody boli bez protiprávnych konaní, doprava je v centre obnovená

BRATISLAVA. Dva dnešné pochody v Bratislave sa zaobišli bez protiprávnych konaní. "Nezaznamenali sme ani narušenie verejného poriadku," povedala bratislavská krajská policajná hovorkyňa Lucia Mihalíková. Cestná doprava je už v centre Starého Mesta obnovená. Štátna aj mestská polícia dohliadali na priebeh pochodov Dúhový Pride a Hrdí na rodinu. Organizátori Duhového Pride dostali od polície informáciu, že do mesta prišli sympatizanti ĽSNS. K ich stretu nedošlo, centrum mesta bolo uzavreté. "Situáciu sme monitorovali, pričom sme postupovali a prijímali adekvátne opatrenia na základe vývoja bezpečnostnej situácie v meste," dodala Mihalíková. Dúhový Pride bol za práva gejov a lesieb, pochod Hrdí na rodinu zase na podporu tradičnej rodiny.


Edogan podpísal reformu, ktorá zavedie prezidentský systém. Potvrdiť ju má referendum

Predseda Tureckej advokátskej komory varoval, že nová ústava premení Turecko na sultanát a predznamená koniec demokracie.

ISTANBUL. Turecký prezident Recep Tayyip Erdogan podpísal v piatok novelu ústavy, ktorú predložila vládnuca Strana spravodlivosti a rozvoja (AKP) s cieľom zaviesť v krajine prezidentský systém vlády. Ústavnú reformu teraz musia potvrdiť občania v referende, ktoré sa očakáva na jar tohto roka. Na základe novely bude mať prezident právomoc vymenovať ministrov a ďalších vládnych činiteľov, ako aj polovicu členov najvyššieho súdu, takisto rozpustiť parlament, vyhlásiť výnimočný stav či vydávať dekréty. Turecký parlament definitívne odhlasoval zmeny v ústave 21. januára. Potrebnú trojpätinovú väčšinu sa podarilo dosiahnuť vďaka podpore poslancov opozičnej ultranacionalistickej Strany národného hnutia (MHP). Parlament predtým schvaľoval jednotlivo znenie všetkých 18 článkov ústavy, ktoré AKP zaradila do svojho reformného balíka. Vášnivá rozprava v uplynulých týždňoch opakovane prerástla do potýčok medzi poslancami. Predstavitelia AKP argumentujú, že silný prezidentský úrad je potrebný na posilnenie a stabilizovanie Turecka v čase, keď čelí rôznym hrozbám terorizmu. Kritici považujú zmeny za snahu legislatívne ukotviť rozsiahle právomoci v rukách prezidenta Recepa Tayyipa Erdogana. Predseda Tureckej advokátskej komory (TBB) Metin Feyzioglu ešte 19. januára varoval, že nová ústava premení Turecko na "sultanát" a predznamená koniec demokracie.


Južná Kórea zachytila po jadrovom teste Severu stopy rádioaktívneho plynu

Severná Kórea označila nedeľňajší výbuch za skúšku vodíkovej bomby.

SOUL. Juhokórejská Komisia pre jadrovú bezpečnosť našla stopy rádioaktívneho plynu vo vzorkách pôdy, vzduchu a morskej vody, ktoré odobrala po víkendovej skúške jadrovej zbrane v Severnej Kórei. Podľa výsledkov analýzy, ktoré priniesli dnes agentúry Jonhap a DPA, ide o izotop xenónu s nukleónovým číslom 133, nie je však zatiaľ jasné, či tento rádionuklid naozaj pochádza z uvedenej podzemnej explózie. Nájdené množstvo vyjadrené koncentráciou aktivity 0,43 milibcquerelov na kubický meter by podľa expertov nemalo mať nijaký vplyv na zdravie obyvateľov Južnej Kórey vzhľadom na zvyčajnú úroveň tzv. radiačného pozadia. Uvedená inštitúcia momentálne zbiera a vyhodnocuje ďalšie vzorky v snahe určiť, odkiaľ rádioaktívne častice pochádzajú. Častice tohto druhu sa uvoľňujú do prostredia pri jadrových výbuchoch, pričom ich analýza môže odhaliť, aká nálož bola odpálená. Severná Kórea označila nedeľňajší výbuch za skúšku vodíkovej bomby, ktorú môžu niesť medzikontinentálne balistické rakety. Išlo pritom o najväčší z celkove šiestich takýchto testov, ktoré Pchjongjang uskutočnil od roku 2006 v rozpore s rezolúciami Bezpečnostnej rady OSN.


Yoko Ono oficiálne uznali ako spoluautorku piesne Imagine od Beatles

Pieseň Imagine vydali Beatles po prvý raz v roku 1971.

NEW YORK. Vdovu po Johnovi Lennovi viac ako 15 rokov po jeho úmrtí aj oficiálne uznali za spoluautorku megahitu bývalého člena skupiny Beatles - Imagine. Stalo sa tak na výročnom zasadaní National Music Publishers Association (NMPA), a to v stredu miestneho času v New Yorku, kde oznámili, že medzičasom 84-ročná Yoko Ono je autorkou práv songu vydaného po prvý raz v roku 1971. Šéf NMPA David Israelite uviedol, že je pre neho veľkou cťou oznámiť toto uznanie Yoko Ono. Pri tejto príležitosti premietli aj archívny videozáznam, na ktorom John Lennon zdôrazňuje aktívnu účasť manželky na vzniku piesne Imagine. Podľa jeho slov Yoko Ono chýbala v evidencii ako spoluautorka od roku 1971, pretože v tom čase bol, ako priznal, trochu egoistickejší a priveľký mačo a o manželkinej úlohe sa nezmienil. Na slávnosti, na ktorú Yoko Ono prišla v spoločnosti syna Seana Ono Lennona, aby si prevzala ocenenie pre Imagine ako Pieseň storočia, oznámil novinku o jej spoluautorstve nečakane šéf NMPA. Spomínanú pieseň si prítomní vypočuli pri tejto príležitosti v interpretácii žijúcej legendy Patti Smithovej a jej dcéry Jesse.


Putin pricestoval do Teheránu na trojstranné rozhovory s Azerbajdžanom

Putin bude rokovať aj o otázkach bezpečnosti a boja s terorizmom.

TEHERÁN. Ruský prezident Vladimir Putin pricestoval v stredu na návštevu Iránu, kde sa s miestnymi predstaviteľmi a azerbajdžanským prezidentom Ilhamom Alijevom zúčastní trojstranných rokovaní o regionálnych otázkach. Informovala o tom agentúra AP. Ruský prezident je od roku 2015 na svojej druhej návšteve Iránu. Predtým islamskú republiku navštívil v roku 2007. Okrem regionálnych záležitostí bude Putin s iránskymi a azerbajdžanskými predstaviteľmi rokovať aj o otázkach bezpečnosti a boja s terorizmom. Rusko a Irán sú hlavnými spojencami sýrskeho prezidenta Bašára Asada, ktorému počas viac ako šesť rokov trvajúcej občianskej vojny poskytujú významnú vojenskú a materiálnu pomoc. Rusko zároveň podporuje Irán v jeho jadrovom programe, ktorý je terčom kritiky amerického prezidenta Donalda Trumpa.